ئه‌حمه‌د ره‌جه‌ب/ قه‌یرانه‌كانی حكومه‌تی كوردستان به‌ره‌و كوێ ؟\nماوه‌ی چه‌ند ساڵێكه قه‌یران له دوای قه‌یران له كوردستان سه‌ریهه‌ڵداوه‌و رۆژ له دوای رۆژ هاوڵاتیان و كایه‌كانی ژیان به ده‌ستییه‌وه ئه‌ناڵێنن وپێش ماوه‌یه‌ك حكومه‌تی هه‌رێمی كوردستان پرۆژه یاسایه‌كی به‌ناو چاكسازی ئاراسته‌ی په‌رله‌مان كردو له‌وێش به‌په‌له وه‌ك هه‌وره بروسكه په‌سه‌ند كراو.\nفه‌رمانبه‌ران وكریكاران و پێشمه‌رگه‌و زیندانیانی سیاسی و خانه‌نشینان به هۆی نه‌بوونی موچه كه‌وتوونه‌ته ناو گۆمێكی قوڵ و، ده‌ربازیان مه‌حاڵه‌و به پێنه‌و په‌رۆ زامه‌كانیان سارێژ نابن و، كه‌س له حكومه‌ت تێناگات ونازانێت قه‌یرانه‌كان به‌رو كوێ ئه‌یانبات و، چاكسازییه‌كه‌ی كه ناوم لێناو چاكوازی له به‌رژه‌وه‌ندی خاوه‌ن مۆڵ و كۆمپانییه‌و سه‌رمایه‌دارانه‌و، قه‌ت له به‌رژه‌وه‌ندی چه‌وساوه و هه‌ژاران نییه و، پێویست ناكات حكومه‌ت په‌نا بۆ درۆو فێڵ و ته‌ڵه‌كه‌بازی ببات و، راست و ره‌وان له سایه‌ی قه‌یران و هه‌ره‌شه كه‌ڵه‌كه‌بووه‌كانی ئابوری و سیاسی حكومه‌تێكی لاوازو بێتوانامان هه‌یه.\nحكومه‌تێك هه‌ست نه‌كات به جیاوازی نێوان كرێكارێك زیاتر له 30 ساڵ خه‌زمه‌تی كردبێت له گه‌ڵ ئه‌ندام په‌رله‌مانێك 4 ساڵ به‌ناو نوێنه‌ری خه‌ڵك چووه‌ته په‌رله‌مان و، كرێكاره‌كه به سه‌رماو سۆڵه‌ی زستان و گه‌رمای هاوین به ره‌نج و هێزو بازووی توانیویه‌تی بژێوی خۆی خێزانی دابین بكات و به 300 ــ 400 هه‌زار دینار خانه‌نشین ئه‌كرێت به‌ڵام په‌رله‌مانتارێك 4 ساڵ له سه‌ر كورسی دائه‌نیشێت و، له‌و 4 ساڵه 8 كه‌ره‌ت یان زیاتر پشوو وه‌رئه‌گرێت ( پشووی وه‌رزی) و له دواییدا به 5 ـ 6 ملیۆن دینار خانه‌نشین ئه‌كرێت و، ئه‌م حكومه‌ته‌ی "" ئێمه"" تاقانه‌یه‌و سه‌قه‌ته‌و، پره له به‌رپرسی دزو گه‌نده‌ڵ ودرۆزن و، ئاسایشی وڵات لاواز ئه‌كه‌ن وده‌ستی ده‌ره‌كی یارییان پی ئه‌كات و، ته‌نها بۆ نموونه توركیا وئێران زۆر جار ده‌ستدرێژی ئه‌كه‌نه سه‌ر كوردستان و به‌رپرسان سه‌ری خۆیان له ئاستی دوژمنان نه‌وی ئه‌كه‌ن و ناوێرن كرده‌وه‌كانی دوژمنان ریسوا بكه‌ن.\nكاتێك پرۆژه‌ی چاكوازییه‌كه‌ی ( چاكسازییه‌كه‌ی) حكومه‌ت چووه ئه‌نجومه‌نی نوێنه‌رانی خه‌ڵكی كوردستان له‌لایه‌ن زۆرینه‌ی ئه‌ندامه‌كانی به گه‌رمی پێشوازییان لێكردو به هه‌لیانزانی ئاینده‌ی خۆیان به خانه‌نشینییه‌كی شیاوو قه‌به مسۆگه‌ر بكه‌ن و، یه‌كسه‌ر ده‌ستكرا به خوێندنه‌وه‌ی پرۆژه‌كه‌و له پاش دوو سێ دانیشتن خستیانه ده‌نگدانه‌وه‌و په‌سه‌ند كراو، به رۆژێكی مێژوویی له قه‌ڵه‌مدراو سه‌رۆكی په‌رڵه‌مان له خۆشیانا شاگه‌شگه بوو كه‌وته قسه‌كردن و لێدوان وباسكردنی چاكوازییه‌كه‌و، به‌كارێكی گرنگ ناوی بردو، لێره‌دا ئه‌ڵێم ئه‌گه‌ر ئه‌مانه نوێنه‌ری خه‌ڵك بن هیچ ماوه بۆ خۆیان نه‌یانكردبێ، مانگانه‌ی 7 ملیۆنی، پاسه‌وان، ئۆتۆمبێلی به‌رز چونكه خۆیان به‌رزن، خانوو زه‌وی وفول كاره‌باو ، لیژنەیەكی پەرلەمان ئاشكرای ئه‌كات، بەبێ هەبوونی بڕوانامە و بە تەنیا چەند مانگێك دەوام، چەندین راوێژكار لە پەرلەمانی كوردستان بە پارەی قەبە خانەنشین كراون.\nسامان و پاره‌ی كوردستان ئه‌روات بۆ وه‌زیرو سكرتیرو راوێژكارو به‌رێوه‌به‌ری گشتی و راكه‌یاندن بۆ نموونه 20 وه‌زیر له كابینه‌ی چاكوازییه‌كه‌ی كوردستان هه‌یه‌و ژماره‌ی دانیشتوان به 5 ملێۆن كه‌س دانراوه‌و، بۆ زانین له ئه‌مریكا 14 وزیرو له فه‌رانسا 15 وه‌زیرو دانیشتوانی چین نزیكه‌ی یه‌ك ملیارو نیوه 27 وه‌زیری هه‌یه‌و، لای خۆمان سه‌دان سكرتێرو هه‌زاران راوێژكارو و به‌رێوبه‌ری گشتی هه‌یه‌و موچه‌ی ئه‌مانه‌ش له 8 یان زیاتر بۆ وه‌زیرو 6 ــ 7 ملیۆن بۆ ئه‌وانی ترو، له هه‌مووی سه‌یرتی لای چاكسازیبازان ئه‌وه‌ی له حزبێك ده‌ركراو بێت یان خۆی به هۆی گیرگرفت له حزبێكی تره‌وه بازی دابێت لای حزبه‌كانی حكومه‌ت یان سه‌رۆكایه‌تی هه‌ریمه‌وه ئه‌كرێن به راویژكار ( ئه‌ی بۆ نا ئه‌وه‌ش رێگایه‌كه بۆ بته‌وكردنی ده‌سه‌ڵاتی حزب بۆ رۆژی ده‌نگدان و ته‌نگانه) و، له سه‌ر باسی راوێژكار نابێت له پیرما بچیت كه بەشێك لە راوێژكاران پاش مانگێك یان 6 مانگ خزمەتكردن لە پلەی راوێژكاری خانەنشین كراون و، هەندێكی تریش بە خزمەتی كەمتر لە ساڵێك خانەنشین كراون و، ئه‌ی ئه‌گه‌ر ئه‌م جۆره گه‌ندڵییانه نه‌بێت بۆ كوردستان توشی قه‌یران ئه‌بێت و، واسیته و به‌رتیل رۆڵی سه‌ره‌كی هه‌یه له دامه‌زراندنی راوێژكار، كه‌سی وایه هه‌یه بروانامه‌ی نییه یان هیچ كارێكی نه‌كردووه و ته‌مه‌نیان له سه‌روی 80 ساڵه و هه‌ندێكیان موراهیق و هه‌رزه كارن له پاش یه‌ك مانگ خانه‌نشین كراون و، له‌م رۆژانه‌ی كۆرۆنا خه‌ڵك دووچاری گیروگرفت و مه‌ینه‌تی بووه‌ته‌وه 6 ئافره‌ت له سه‌ر حسابی پارتی و سه‌روكی هه‌رێم به پله‌ی راویژكار دامه‌زراون و، ئه‌مه له كاتێكدا ده‌یان هه‌زار گه‌نج ده‌رچووی په‌یمانگاو زانكوكان بێكارن و، له‌م رۆژانه‌دا به‌رپرسێك رایگه‌یاند 461 كه‌س به پله‌ی وه‌زیرو بریكاری وه‌زیرو راوێژكارله هه‌رێمی كوردستان به نایاسایی خانه‌نشینكراون و ، پێویسته بڵێن خه‌رمان به‌ره‌كه‌ت.\nپاره‌یه‌كی زۆر بۆ راگه‌یاندنی حزبه‌كانی ده‌سه‌ڵات به تایبه‌ت پارتی و یه‌كێتی خه‌رج ئه‌كرێت و هه‌ر یه‌كێكیان خاوه‌ندارێتی دامه‌زراوه‌یه‌كی گه‌وره ئه‌كه‌ن و، هیچ چاودێریك نێیه پێیان بڵێت ئیوه له سه‌ر قوتی كرێكاران و هه‌ژاران سامانی وڵات به‌فیرۆ ئه‌ده‌ن و، راگه‌یاندنه‌كان پرۆپاگه‌نده‌ی حزبه‌كانتان بڵاو ئه‌كاته‌وه‌و، پێویسته خه‌ڵكی كوردستان داوا بكه‌ن ئه‌و هه‌موو بێژه‌رو پێشكه‌شكاره‌ی به‌رنامه‌و وكامێره‌مان و كارمه‌ندانی رۆناكی وبه‌شه‌كانی تری رۆژنامه‌و ئیزگه‌و ته‌له‌فزیۆن و سه‌ته‌لایته‌كان و هه‌رچی رۆژنامه‌نووس و په‌یامنیری ئه‌و ده‌زگا حزبیانه‌یه به شێوه‌یه‌كی شه‌فاف به خه‌ڵك بڵێن له سه‌رچی بنه‌مایه‌ك دامه‌زراون وبه پێچه‌وانه‌ش ئه‌گه‌ر ده‌سه‌ڵات ئه‌وه روون نه‌كاته‌وه پێویسته شه‌رمه‌زارو ریسوا بكرێت چونكه ئه‌گه‌ر ئه‌وه ماف بێت بۆ ئه‌وان ئه‌بێت حزبه‌كانی تریش بگرێته‌وه.\nشاند هات و شاند چوو بكرێت به به‌رنامه‌یه‌كی به‌زمی به‌زم باشه و، بیرۆكه‌ی شاند ناردن بۆ به‌غدا نه‌خۆشی كوشنده‌یه‌و، په‌تایه‌كه له كۆرۆنا مه‌ترسیدارتره‌و له كابینه‌كانی پێشوو وله كابینه‌كه‌ی  چاكوازی شاند ناردن درێژه‌ی هه‌یه‌و هه‌موو چارێك له كۆنفرانسی رۆژنامه‌گه‌ری بۆمبێك ته‌قیوه‌ته‌وه‌و درۆیه‌كی گه‌وره‌ی  شاخدار وتراوه له‌گه‌ڵ به‌عدا رێككه‌وتین و هه‌رێم رۆژانه 250 به‌رمیل راده‌ستی عێراق ئه‌كات و، ئه‌م قه‌وانه ئه‌وه‌نده لێێدرا سواوه‌وو بێسووده‌و، نه‌وتی كوردستان ئه‌كرێته قورگی توركیا و ئه‌ردۆگان دوژمنانی سه‌رسه‌ختی كوردان یان ئه‌چێته گیرفانی به‌رپرسان.\nكوردستان چۆن توشی قه‌یران نابیت ئه‌گه‌ر كوری به‌رپرسێك له ئه‌وروپا بخوێنێت و ساڵانه زیاتر له یه‌ك ملیۆن دۆلار خه‌رجی بێت و، هه‌ژارێكێش له سه‌ر عاره‌بانه گوڵه برۆژه یان پاقله بفرۆشێت هه‌ر له به‌یانی تا شه‌و ده‌سكه‌وته‌كه‌ی به‌شی كرێ خانوو بژێوی خێزانه‌كه‌ی ناكات ، ئه‌مه دادپه‌روه‌ری چاكوازییه‌كه‌یه.\nشه‌وو رۆژ ته‌نانه‌ت كه هاتووچۆ له نێوان شاره‌كاندا به هۆی كۆرۆنا قه‌ده‌غه بوو تانكه‌ره‌كانی نه‌وتهه‌ڵگر فرت وفاتیان بوو ، واته دزی هه‌ر به‌رده‌وام بوو ، ئه‌م قه‌یرانانه‌ی هه‌رێمی كوردستان ئازاری هه‌مووان ئه‌دات و ، ئه‌گه‌ر چاره‌سه‌رنه‌كری كێشه‌كان ته‌شه‌نه ئه‌كات و قوڵتر ئه‌بێت و، پێویسته خه‌ڵك هه‌ڵوێستی توندی هه‌بێ به‌رامبه‌ر ئه‌و كه‌س و لایه‌نانه‌ی كه هۆكارن بۆ گه‌نده‌ڵی و تاڵانی سامانی گشتی و دروستكردنی قه‌یرانی تر كه هه‌ره‌شه له ژیان و گیانی هاوڵاتیان و ئا ینده‌ی وڵات ئه‌كه‌ن .\nسه‌ره‌رای ئه‌و كاره خراپ و نابه‌جێیانه‌ی دوو حزبه سه‌ره‌كییه‌كه‌ی ده‌سه‌ڵات پارتی و یه‌كێتی بارگرژی دروست ئه‌كه‌ن و نیازیان خراپه‌و له‌لایه‌ك چاوساغی بۆ دوژمنان و له‌لایه‌كی تره‌وه گه‌رانه‌وه بۆ شه‌ریی خۆبه‌زێنی ناوخۆی قیزه‌وه‌ن و زینی وه‌رتێ وه‌ك نموونه.


دەستەی نەزاهە فەرمانی دەستگیرکردنی بۆ پارێزگاری کەرکوک دەرکرد - SAHAR KURDISH (Sorani)\nتشرینی دووه‌م 12, 2019 19:00 Asia/Tehran\nدەستەی نەزاهەی عیراق ئاشکرایکرد کە فەرمانی دەستگیرکردنی بۆ ژمارەیەک بەرپرسی لە پارێزگای کەرکووک دەرکردووە بە تۆمەتی خراپ بەکارهێنانی ئەو بودجەیەی بۆ شارەکە لە دوای جەنگی داعش بۆی تەرخان کرابوو، تۆمەتباری یەکەمیش پارێزگاری شاری کەرکووکە .\nوێستگە نیوز راپۆریدا ، بە پێی راگەیەندراوەک تۆمەتباری یەکەم "راکان جەبوریە" پارێزگاری بەوەکالەتی شاری کەرکوووکە ئەوەش دوای ئەوەی لە راگەیەندراوەکەدا که ئه‌مڕۆ سێشه‌ممه 12ی تشرینی یه‌که‌م بڵاوکراوه‌ته‌وه، ده‌سته‌ی نه‌زاهه رێکاره‌کانی ئاشکراکردووه له‌باره‌ی خراپ به‌کارهێنانی پاره‌ی ته‌رخانکراو بۆ دوباره سه‌قامگیری و ئاوه‌دانی له قه‌زا و شار و ناوچه کۆنتڕۆڵکراوه‌کانی ژێر ده‌ستی داعش له که‌رکوک.\nلە راگەیەندراوەکەدا هاتووە کە "تۆمه‌تباری سه‌ره‌کی له دۆسیه‌که‌دا پارێزگاری ئێستای که‌رکوکه که راسپێردراوه به کاروباری دارایی، دادوه‌ری دادگای لێکۆڵینه‌وه‌ی که‌رکوکیش به‌پێی مادده‌ی 340 له یاسای سزادان فه‌رمانی ده‌ستگیرکردنی بۆ شه‌ش تۆمه‌تبار کردووه، له‌نێویاندا سکرتێری پارێزگار، لێپرسراوی نوسینگه‌که‌ی، له‌گه‌ڵ به‌رێوه‌به‌ره‌کانی به‌شی وردبینی و ژمێریاری و گرێبه‌ست و سه‌رکی لیژنه‌کانی کڕینی یه‌ک و دوو".


CHRA.TV - بڕیار وایە بەرێوەبەرایەتی گشتی سینەما هەڵبوەشێتەوە\nبڕیار وایە بەرێوەبەرایەتی گشتی سینەما هەڵبوەشێتەوە\nنوسراوە لە لایەن راپۆرتی: دەرباز یونس\nراپۆرتی: دەرباز یونس : بەپێی بریارێك لە پەرلەمانی كوردستان، كە بە زۆرینەی دەنگ پەسەند كراوە بڕیار وایە بەرێوەبەرایەتی گشتی سینەما لە كوردستان هەڵبوەشێتەوە، ئێستاش بڕیارەكە بۆ سەرۆكی هەرێمی كوردستان "مەسعود بارزانی" بەرزكراوەتەوە، لێرەوە سینەماكارانی كوردستان بەیەك داوا دەكەن كە سەرۆك ئەم بڕیارە واژوو نەكات و رەتی بكاتەوە، چونكە پێیان وایە ئەم بڕیارە غەدرێكی زۆر لەو سینەمای كوردی دەكات و بەر تەسكی دەكاتەوە. لەمبارەیەوە ناسر حەسەن بەرێوەبەری گشتی سینەما لە لێدوانێكی گوتی "هەڵوەشانەوەی بەرێوەبەرایەتی گشتی سینەما زیانێكی زۆر گەورە بە رەوتی سینەمای كوردی دەگەیەنێت، چونكە ئەو خزمەتانەی لە رێگەی ئەو بەرێوەبەرایەتییەوە پێشكێش دەكرێن نامێنێت".\nزیاتر گوتی "ئەگەر هەر كەموكوڕییەك لە بەرێوەبەرایەتی گشتی سینەما هەبێت پێویستە وەزارەتی رۆشنبیری لێژنەیەك پێك بهێنێت و بێت لە كەموكوڕییەكان بكۆڵێتەوە، ئەگەر كەمتەرخەمی لە بەرێوەبەرایەتییەكەیە با بیگۆڕیت، ئەگەر نا هەڵوەشاندنەوەی بەرێوەبەرایەتی گشتی سینەما هیچ كاریگەرییەكی ئەرێنی لەسەر رەوتی هونەری سینەما دروست ناكات، بەڵكو بەپێچەوانەوە بەرتەسكی دەكاتەوە".\nحەسەن ئەوەشی گوت كە ئەو هیچ چاوەڕێی مانەوەی نییە لە پۆستی بەرێوەبەری گشتی سینەما، بەڵكو ناوبراو لە كۆتایی ئەمساڵ خانەنشین دەبێت و زیاتر گرنگی بەكارە سینەماییەكانی دەدات نەوەك بە پۆستی بەرێوەبەرایەتی سینەما.\nئەم بڕیارە بەرزكراوەتەوە بۆ پەرلەمانی كوردستان و لە دانشتنێك بەزۆرینەی دەنگ پەسەند كراوە، هاوكات ئێستا بڕیارەكە بۆ واژووكردنی لە لایەن سەرۆكی هەرێمی كوردستان بەرزكراوەتەوە، ناسڕ لێرەوە دەڵێت "داواكارم لە كاك مەسعود بارزانی كە من بانگ بكات و سەبارەت بەو بڕیارە قسەم لەگەڵ بكات، هاوكات من دژی هەڵوەشانەوەی بەرێوەبەرایەتی سینەمام".\nنەبوونی نوێنەری هونەرمەندان لە نێو پەرلەمانی كوردستان بەبۆچونی سینەماكاران بۆتە هۆی پەسەند كردنی ئەو بڕیارە، هونەرمەندان بەگشتی هیواخوازن بۆ داهاتوو نوێنەرێكیان لە پەرلەمان بێت بۆ ئەوەی نوێنەرایەتیان بكات لەو بڕیارانەی چارەنووسی هونەری میلەتێكی پێ بەستراوەتەوە لە لایەن خودی هونەرمەندانەوە لە پەرلەمان تاوتوێ بكرێت.\nبەگوێرەی بریارەكەی پەرلەمانی كوردستان كە بە زۆرینەی دەنگ پەسەند كراوە بەرێوەبەرایەتی سینەمای شارەكان دەبنە بەشێك لە بەرێوەبەرایەتی هونەر و رۆشنبیری ئەو شارە.\nئێستا وەزارەتی رۆشنبیری عێراقی لە هەوڵی دروستكردنی بەرێوەبەرایەتییەكی تایبەتە بە هونەری سینەما، چونكە لەوێ بەرێوەبەرایەتی گشتی سینەما و شانۆ پێكەوەیەو سینەماكارانی عێراق داوایان كردووە ئەو ئەزمونە سەركەوتووەی كوردستان لای ئەوانیش بەكاربهێندرێت و بەڕیوەبەرایەتی گشتی سینەما جیا بكرێتەوە، لە كاتێكدا كە عێراق خەریكە ئەزمونی كوردستان بەكار دەهات كوردستان دەیەوێ دووبارە بەرێوەبەرایەتییەكان پێك ببەستێتەوە.\nلەم بارەیەوە عەقیل مەندەلاوی بەرێوەبەری گشتی پەیوەندییەكانی وەزارەتی رۆشنبیری عێراقی لە لێدوانێکا گوتی "ئێمە ئێستا لە هەوڵی جیاكردنەوەی بەرێوەبەرایەتی گشتی سینەما و شانۆین بۆ دوو بەرێوەبەرایەتی جیاواز، بۆ ئەم مەبەستەش سوود لە ئەزمونی هەرێمی كوردستان وەردەگرین چونكە ئەزمونێكی سەركەوتووە".\nزیاتر گوتی "بیستوومە لە كوردستان خەریكە بەرێوەبەرایەتی گشتی سینەما هەڵدەوەشیتەوە، بەبۆچونی من ئەمە زیانێكی گەورە بە سینەمای كوردی دەگەیەنێت و هیوادارم بەو بڕیارە دابچنەوە".\nلای خۆیەوە تاهیر حەموود بریكاری وەزارەتی رۆشنبیری عێراقی سەبارەت بەم بابەتە گوتی "ئێمە ئێستا خەریكین بەرێوەبەرایەتی سینەما لە شانۆ جیا دەكەینەوە، نازانم بۆچی دەبێ لە كوردستان بەرێوەبەرایەتییەكی چالاكی وەك سینەما هەڵبوەشێتەوە ؟!، سینەمای كوردی سینەمایەكی چالاكەو پێم وایە بەم كارە بەرتەسك دەبێتەوە".\nلە هەفتەی رابردوو یەكەمین فێستیڤاڵی نێودەوڵەتی سینەمایی عێراق و دراوسێكانی لە بەغدای پایتەختی عێراقی فیدڕاڵ هاتە سازكردن، تیایدا فیلمە سینەماییە كوردییەكان لە كۆی گشتی ٨ خەڵات ٥ خەڵاتی سەرەكی فێستیڤاڵەكەیان بەدەست هێنا كە خەڵاتی "باشترین ئەكتەر، باشترین دەرهێنان، باشترین وێنەگرتن، باشترین دووەم فیلم، باشترین سێیەم فیلم" بوو بۆ هەرسێ فیلمی "سرتە لەگەڵ با، شوێنی بۆ یاری، گەڕەكی دەهۆڵەكان"\nمەهدی عەباس كە سەرۆكی فێستیڤاڵەكە بوو، سەبارەت بەهەڵوەشاندنەوەی سینەما لە كوردستان گوتی "پێم وانییە لە هیچ وڵاتێك كەسێك هەبێت بتوانێت بەرێوەبەرایەتی دوو هونەری جیاوازی وەكو "شانۆ، سینەما" هەڵبسوڕێنێت، ئێمەش ئێستا وەك سینەماكارانی عێراقی خەریكین ئەزمونی كوردستان بەكاردەهێنین و بەرێوەبەرایەتییەكی تایبەت بەسینەما دادەمەزرێنین".\nزیاتر گوتی "فیلمە كوردییەكان لە ئاستێكی سینەمایی بەرز خۆیان دەنوێنن، پێم وایە ئەوەش كاریگەریی بەرێوەبەرایەتی گشتی سینەمای كوردستانە، پێم وایە ئەگەر ئەو بەرێوەبەرایەتییە هەڵبوەشێتەوە رەوتی سینەمای كوردی دەكەوێتە مەترسییەوە، بۆیە داوا دەكەم پەرلەمانی كوردستان بەو بڕیارە بچێتەوەو بەرێوەبەرایەتی سینەما هەڵنەوەشێتەوە بەڵكو پەرەی پێ بدرێت و فراوانتر بكرێت".\nشانۆكارانیش لە هەڵوەشاندەوەی بەرێوەبەرایەتی گشتی سینەما نەڕازین، هەروەك ئیبراهیم حەكیمی هونەرمەند دەڵێت "پێم وایە ئەوەش هەڵەیەكی تری وەزارەتی رۆشنبیری حكومەتی هەرێمی كوردستانە لە پێناو چەوساندنەوەی هونەرمەندان، ئەگەر وەزارەتی رۆشنبیری راست دەكات با بێت چاكسازی لە نێو بەڕێوەبەرایەتییەكان بكات، نەوەك كەسێك كە دەرچووی كشتوكاڵە ببێت بە سالاری هونەرمەندان و ئێمەی لە ژێر دەست بچەوسێندرێتەوە".\nلای خۆیەوە شانۆكار سەباح عەبدولرەحمان لەم بارەیەوە گوتی "ئەو بڕیارە ئاڵۆزییەك لە رەوتی هونەری سینەما و شانۆ و هونەرەكانی تر دروست دەكات، هاوكات ئەو خزمەتەی بە بوارەكان دەكرێت بەر تەسك دەبێتەوە، من پێم وایە ئەو بڕیارە هیچ راوێژێكی هونەری بەدواوە نییەو بەبێ بەرنامە پەسەند كراوە".\nزیاتر گوتی "ئەوانەی ئەو بڕیارەیان داوە دەیانەوێ بزاف و رەوتی شانۆ و سینەما و هونەرەكانی تر بخنكێنن و بەرتەسكی بكەنەوە، دەبوایە لە كۆنفڕانسێك یان لە كۆبونەوەیەك بۆچونی هونەرمەندان لە بارەیەوە وەربگیرێت ئینجا پەسەنە بكرێت".\nسەلام كۆیی شانۆكاریش هەمان بۆچوونی هەیەو دژی هەڵوەشاندنەوەی بەرێوەبەرایەتی سینەمایەو دەڵێت "بەداخەوە نازانم ئەو بڕیارە چۆن درا ؟!، كێ دای ؟!، چۆن دەبێت بەڕیوەبەرایەتی گشتی سینەما هەڵبوەشێتەوە ؟!، ئەو بڕیارێكی هەڵەیەو داوا دەكەم سەرۆكی هەریمی كوردستان ئەو بڕیارە واژوو نەكات و بیگەرێنێتەوە پەرلەمانی كوردستان".\nلای خۆیەوە دەرهێنەری سینەمایی شەوكەت ئەمین گوتی "پێم وایە ئەو بڕیارە هیچ خزمەتیك بەرەوتی سینەما ناكات و بڕیارێكی هەڵەیە، منیش داوا دەكەم بەبڕیارەكە دا بچنەوەو پەشیمان ببنەوە"\nعومەر چاوشینیش كە ئێستا باشترین ئەكتەری سینەمایی عێراقە، هاوكات خەڵاتی باشترین ئەكتەرە لە چەندین فێستیڤاڵی جیهانی دەڵێت "ئەوەی ئەو بڕیارەی دەركردووە زۆر بێ ئەقڵە، هەركەسێك بیەوی رەوتی سینەمای كوردی بەر تەسك بكاتەوە سەری دای لە بەرد، ئەو بڕیارە زۆر شێتانەیەو هەڵوەشاندنەوەی سینەما بچووكردنەوەیەتی".\nبەگشتی سینەماكاران و دەرهێنەران و شانۆكاران و ئەكتەرە سینەماییەكان دژی هەڵوەشاندنەوەی بەرێوەبەرایەتی گشتی سینەمان، هەمووشیان بەیەك دەنگ دەڵێن "سەرۆك تكایە ئەو بڕیارە واژوو مەكە"، هەروەكو نزار مامەی دەرهێنەر لەو بارەیەوە گوتی "داوا لە سەرۆكی هەرێمی كوردستان دەكەم، ئەو بڕیارە واژوو نەكات و بیگەرێنێتەوە بۆ پەرلەمان، ئێمە لە بڕی تەسكردنەوەی رەوتی سینەما دەبێت هەوڵی فراوانكردنی بدەین".\nبەكر مەعروفی سینەماكاریش وەك هەموو سینەماكاران پێی وایە هەڵوەشاندنەوەی سینەما زیان بە رەوتە هونەرییەكەی دەگەیەنێت و دەڵێت "ئەگەر كەموكوڕیەك لە بەرێوەبەرایەتی گشتی سینەما هەیە دەبێت چاكسازی تێدا بكرێت، منیش دژی هەڵوەشاندنەوەی ئەو بەرێوەبەرایەتییەم داواكارم پێداچوونەوەی بۆ بكرێت"\nلای خۆیەوە دكتۆر كاوە مەحموود وەزیری رۆشنبیری و لاوانی حكومەتی هەرێمی كوردستان بۆ (كوردمیلۆدی) گوتی "ئەو یاسایە زیاتر لە ساڵێكە كاری لەسەر دەكرێت، ئێمە لە یەكگرتنەوەی وەزارەتی رۆشنبیری و لاوان هەوڵی كەمكردنەوەی بەرێوەبەرایەتییەكانمان داوە، نەك بۆ ئەوەی سنوری كاركردنیان كەم بكەینەوە، بەڵكو بۆ ئەوەی بەرێوەبەرایەتییەكان یەك بگرنەوەو هاوكات خەرچی زیادیش نەكرێت".\nزیاتر گوتی "ئێمە بەرێوەبەرایەتی گشتی سینەما هەڵدەوەشێنینەوە، بەڵام بەرێوەبەرایەتی سینەمای شارەكان هەر دەمێنێت و لە كاركردنی خۆی بەردەوام دەبێت، كاتێك قسە لەسەر یاسایەك دەكرێت دەبێ بزاندرێت جەوهەری ئەو یاسایە چییە، ئێمە كە دەڵێین بەرێوەبەرایەتی گشتی سینەما هەڵبوەشێتەوە مانای ئەوە نییە كە سینەما نەهێڵین، بەڵكو بەمانای رێكخستنی بەرێوەبەرایەتییەكانە".\n"ئێمە ئێستا هیچ بەرێوەبەرایەتییەكمان نییە بەناوی بەرێوەبەرایەتی چالاكی هونەری منداڵان، لەگەڵ ئەوەش لە زۆربەی شارۆكەكانیش خانەی منداڵانمان هەیەو چالاكی رۆشنبیری منداڵان زۆر فراوانە، بگرە لە بەرێوەبەرایەتی گشتی سینەماش فراوانترە، ئەمە واتەی ئەوەیە شەرت نییە بوونی بەرێوەبەرایەتییەكی گشتی سنوری كاركردن دیاری بكات" وەزیری رۆشنبیری وای گوت.\nهەر لە درێژەی لێدوانەكەیدا كاوە مەحمود گوتی "وەزارەتی رۆشنبیری لوبنان بەهەمووی ٧٠ كارمەندی هەیەو كارەكانیشی لەو پەڕی پێشكەوتویی بەرێوەدەچێت، بۆیە ئێمە پێمان وایە بوونی زۆری بەرێوەبەرایەتی مانای كاری باش نییە".\n"ئێمە ساڵیكە دیراسەی ئەو یاسایە دەكەین و لە رۆژنامەكان بڵاومان كردەوە، هاوكات لە كۆنگرە رۆژنامەوانییەكاندا هونەرمەندان خۆیان لە بارەیەوە وتوێژیان لەگەڵ كردین" هەر لە درێژەی لێدوانەكەی كاوە مەحمود وەزیری رۆشنبیری.\nلای خۆشیەوە پەرلەمانتار ئاسۆ كەریم سەرۆكی لێژنەی رۆشنبیری لە پەرلەمانی كوردستان لەمبارەیەوە بۆ دەزگاكانی راگەیاندن گوتی "ئەمە بڕیارێكی پەرلەمانەو بەزۆرینەی دەنگ پەسەند كراوە، بەپێی ئەم بڕیارە لە هەموو كوردستان ١١ بەرێوەبەرایەتی گشتی دەبێت و بەرێوەبەرایەتی سینەمای هەر شارێكیش دەكرێتە بەشێك لە بەرێوەبەرایەتی هونەر و رۆشنبیری ئەو شارەو دوای پەسەند كردنی ئەم بڕیارە لە لایەن سەرۆكی هەرێمی كوردستانەوە بەرێوەبەرایەتی گشتی سینەمای هەموو شارەكانی كوردستان هەڵدەوەشێتەوە”.\nراپۆرتی: دەرباز یونس ـ بەرپرسی لاپەڕەی هونەری هەفتەنامەی (باس).\nتێبینی: لە ژمارە ٢٣ ی هەفتەنامەی (باس) بڵاوکراوەتەوە.


مژدەیەک بۆ کوڕ و کچی شەهیدان و ئەنفالکراوان و زیندانیانی سیاسی لە زانکۆ و پەیمانگا و قوتابخانە تایبەت و ئەهلیەکان\nمژدەیەک بۆ کوڕ و کچی شەهیدان و ئەنفالکراوان و زیندانیانی سیاسی لە زانکۆ و پەیمانگا و قوتابخانە تایبەتە و ئەهلیەکان لە هەرێمی کوردستان کە ساڵی ڕابردووی خوێندنی ۲٠۱٤ـ۲٠۱٥ قۆناغی دووەمی مابوو بۆ خەرجکردنی کرێی خوێندنیان کە بڕەکەی دەکاتە ٤،۸٠۸،۲٦۱،۷٥٠ چوار ملیار و هەشت سەد و هەشت ملیۆن و دوو سەد و شەست و یەک هەزار و حەوت سەد و پەنجا دینار بوو.\nبۆ سەرجەم کەناڵەکانی راکەیاندن\nبەمەبەستی تیشک خستە سەر دواین ھەنکاوەکانی کاری لیژنەی باڵای ناساندنی جینوسایدی کوردانی ئیزی و بێکھاتە نەتەوەی و ئاینیەکانی تر ،\nئاگاداریه‌ك له وه‌زاره‌تی كاروباری شه‌هیدان و ئه‌نفالكراوان\nئاگاداری كه‌س و كاری منداڵ و نه‌وه‌ی شه‌هیدانی سه‌ربه‌رزی كوردستان (سه‌نگه‌ر و جینۆساید) ده‌كه‌ینه‌وه ، ئه‌وانه‌ی ئاره‌زوو مه‌ندن به‌شداری بكه‌ن له كێبڕكێی وه‌رگرتن له‌و قوتابخانه‌ی له‌سه‌ر سیستمی سابیس به‌رێوه ده‌چێت،سه‌ردانی فه‌رمانگه‌كانی سه‌ر به‌وه‌زاره‌ت بكه‌ن بۆ ناونوسین و وه‌رگرتنی زانیاری له رێكه‌وتی 19/8/2013 تا 28/8/2013 به‌پێی ئه‌و رونكردنه‌وه‌ی خواره‌وه :\nئاگادارییه‌ك بۆ وه‌رگرتنی زیاده‌ی موچه‌ی شه‌هیدان\nبه‌رێوبه‌رایه‌تی گشتی كاروباری شه‌هیدان و ئه‌نفالكراوانی هه‌ولێر ، داوا له وارسی سه‌ربه‌رزی شه‌هیدانی (سه‌نگه‌ر و جینۆساید و هاوڵاتی) ده‌كات سه‌ردانی ئه‌و بانكانه بكه‌ن كه موچه‌ی لێوه‌رده‌گرن به مه‌به‌ستی وه‌رگرتنی ئه‌و زیاده‌ی كه حكومه‌تی هه‌رێم بریاری له‌سه‌ر داوه كه بره‌كه‌ی (150) هه‌زار دیناره بۆ شه‌هیدانی سه‌نگه‌ر و جینۆساید و (50) هه‌زار بۆ شه‌هیدانی هاولاَتی یه .\nبۆ سه‌رجه‌م كه‌ناڵه‌كانی راگه‌یاندن\nله یادی 25 ساڵه‌ی جینوسایدی گه‌لی كوردستاندا وه‌زاره‌تی كاروباری شه‌هیدان و ئه‌نفالكراوان به هاوكاری و هه‌ماهه‌نگی له‌گه‌ڵ وه‌زاره‌تی په‌روه‌رده چالاكی فراوان له ناوه‌نده‌كانی خوێندن له سه‌رتاسه‌ری كوردستان چالاكی ئه‌نجام ده‌دات:\nئاگادارییه‌ك بۆ وارسی به‌رێزی شه‌هیدان و ئه‌نفالكراوه‌كان\nوه‌كو هه‌موو جارێك له یه‌كه‌م مانگی هه‌موو ساڵێك وا پێویست ده‌كات وارسی سه‌ربه‌زری شه‌هیدان خۆیان سه‌ردانی بانكه‌كان بكه‌ن بۆ وه‌رگرتنی موچه‌ی شه‌هیدانه و به‌هیج شێوه‌یه‌ك له‌م مانگه‌دا موچه به بریكار دابه‌ش ناكری.\nئاگادارییه‌ك بۆ هاوڵاتیانی به‌رێز\nوه‌زاره‌تی كاروباری شه‌هیدان و ئه‌نفالكراوان ، به‌رێوه‌به‌رایه‌تی گشتی دیوان پێویستی به دوو كارمه‌ندی به‌شی ئامار هه‌یه ، هه‌ركه‌سی ئاره‌زووی دامه‌زراندنی هه‌یه سه‌ردانی دیوانی وه‌زاره‌تی شه‌هیدان و ئه‌نفال كراوان بكات به‌مه‌رجی هه‌لگری بروانانه‌ی به‌كالوریوسی به‌شی ئاماری بێ.\nئاگادارییه‌ك له وه‌زاره‌تی كاروباری شه‌هیدان و ئه‌نفالكراوانه‌وه\nبه مه‌به‌ستی دروستكردنی لۆگۆی یادی (25) ساڵه‌ی جینۆسایدی گه‌لی كورد\nلە چوارچێوەی ئەو پلە وەزیفیانەی بۆ وەزارەتی کاروباری شەهیدان و ئەنفالکراوان دیاری کراوە ، وەزارەتی کاروباری شەهیدان و ئەنفالکراوان داوا لەو کەسانە دەکات کە ئارەزووی دامەزراندن دەکەن لە دیوانی وەزارەت ،بە پێی ئەو بروانامانەی لە خوارەوە ئاماژەی پێکراوە با لە 23/7/2012 بۆ ماوەی 7 روژ داواکاریان پێشکەش بە دیوانی وەزارەتی کاروباری شەهیدان و ئەنفال کراوان بکەن.\nئاگادارییه‌ك بۆ كور و كچی شه‌هیدان و ئه‌نفالكراوه‌كان\nسه‌نته‌ری (هه‌ڵمه‌تی قه‌ڵه‌م)ی نێوده‌وڵه‌تی هه‌ڵده‌ستێت به كردنه‌وه‌ی خولێكی خۆبه‌خش بۆ به‌هێزكردنی توانای قوتابیان و خوێندكارانی كور و كچی شه‌هید و ئه‌نفالكراوه‌كان له پۆلی دوازده‌ی زانستی له سه‌نته‌ری هه‌ولێر به هاوكاری و سه‌رپه‌رشتی مامۆستایانی خاوه‌ن ئه‌زمون له دواناوه‌ندی ژوانی نمونه‌یی بۆ بابه‌ته‌كانی كیمیا، فیزیا، زمانی عه‌ره‌بی و زمانی ئینگلیزی.\nهه‌لی دامه‌زراندن بۆ كه‌سوكاری شه‌هیدان\nوه‌زاره‌تی كاروباری شه‌هیدان و ئه‌نفال كراوان 115 پله‌ی دامه‌زراندنی بۆ مۆنۆمێنتی شه‌هیدان له كه‌سنه‌زان هه‌یه ، داواكارین ئه‌و كه‌سانه‌ی ئاره‌زووی دامه‌زراندن ده‌كه‌ن به مه‌رجێ پله یه‌كی شه‌هید بێت و به‌پێی ئه‌و پلانه‌ی له فورمی تایبه‌ت دیاری كراوه ده‌توانێ داواكاری پێشكه‌ش به به‌رێوه‌به‌رایه‌تی كاروباری شه‌هیدان و ئه‌نفال كراوانی هه‌ولێر نزیك مزگه‌وتی گه‌وره‌ی ئازادی بكات له رێكه‌وتی 5/6/2012 تاكو 15/6/2012 . ده‌بێ ئه‌و كه‌سه‌ی داواكاری پێشكه‌ش ده‌كات ناسنامه‌ی شه‌هید هاوپێجی ئه‌و فورمه بكات كه پری ده‌كاته‌وه.\nئاگادارییه‌ك له وه‌زاره‌تی كاروباری شه‌هیدان و ئه‌نفالكراوه‌كان له باره‌ی ناشتنی روفاتی ئه‌نفالكراوه‌كانی گۆری به كۆمه‌ڵی مه‌هاری\nله چه‌ند رۆژی رابردوودا وه‌كوو وه‌زاره‌تی كاروباری شه‌هیدان و ئه‌نفالكراوه‌كان، رامانگه‌یاندبوو كه له 19/5/2012 روفاتی ئه‌و قوربانیانه‌ی كه له گۆره‌به‌كۆمه‌ڵه‌كانی مه‌هاری له سنووری دیوانیه ده‌رهێنرابوون، به‌خاك ده‌سپێرین.\nپه‌یامی وه‌زاره‌تی شه‌هیدان سه‌باره‌ت به یاده‌كانی ئه‌نفال\nداوا له گشت لایه‌ن و ڕێكخراو و ڕاگه‌یاندن و دڵسۆزێك ئه‌كه‌ین كه هاوكاربن له گه‌یاندن و بڵاوكردنه‌وه و ده‌وڵه‌مه‌ند كردنی ئه‌م په‌یامه‌و، ده‌ستپێكردن به فه‌رهه‌نگێكی نوێی یادكردنه‌وه‌ی شه‌هیدانمان كه خزمه‌تی سارێژكردنه‌وه‌ی باری ده‌روونی و كۆمه‌ڵایه‌تی كه‌سوكاریان شه‌هیدان بكات و ببێته مایه‌ی به‌رزكردنه‌وه‌ی ئاستی وشیاری هاووڵاتیانمان و به تایبه‌ت نه‌وه‌ی نوێ، به‌رامبه‌ر به شه‌هیدان و مێژووی خه‌بات و قوربانی گه‌له‌كه‌مان و كردنیان به یادی نیشتمانی به جۆرێ كه هه‌موومان كۆبكاته‌وه بۆ خزمه‌تی زیاتری شه‌هیدان و كه‌سو كاریان و گه‌ل و ووڵاته‌كه‌مان سوپاسی هاوكاری و دڵسۆزیتان ده‌كه‌ین.\nراگه‌یاندراوێك له وه‌زاره‌تی كاروباری شه‌هیدان و ئه‌نفالكراوه‌كان\nبه‌پێی بڕیاری ئه‌نجومه‌نی وه‌زیران ژماره 10883 له 5/10/2011 سه‌باره‌ت به دامه‌زراندنی 25 كه‌س له تایبه‌تمه‌ندیه جیاجیاكاندا بۆ تیمی هه‌ڵدانه‌وه‌ی گۆره به‌كوڵه‌كان , وه‌زاره‌تی كاروباری شه‌هیدان و ئه‌نفال كراوان ئه‌م پله وه‌زیفیانه‌ی خواره‌وه راده‌گه‌ێنێ , ئه‌وكه‌سه‌ی ئاره‌زووی دامه‌زراندن ده‌كه‌ن به‌پێی ئه‌و مه‌رجانه‌ی كه له‌و راگه‌یاندراوه‌دا دیاری ده‌كرێ له‌ماوه‌ی حه‌فته‌یه‌ك له رێكه‌وتی بڵاوكردنه‌وه‌ی ئه‌م ئاگاداریه سه‌ردانی دیوانی وه‌زاره‌تی كاروباری شه‌هیدان و ئه‌نفال كراوان بكات.\nئاگاداریه‌ك وه‌زاره‌تی كاروباری شه‌هیدان و ئه‌نفال كراوان\nبه‌مه‌به‌ستی ده‌سته‌به‌ر كردنی دادپه‌روه‌ری له وه‌رگرتنی منداڵ و نه‌وه‌ی شه‌هیدان له قوتابخانه‌ی سه‌روه‌رانی نێو ده‌وڵه‌تی و به‌ئاماده بوونی خانه‌واده و كه‌س و كاری شه‌هیدان...\nئاگادارییه‌ك له وه‌زاره‌تی كاروباری شه‌هیدان وئه‌نفالكراوان بۆ زیندانیه سیاسیه‌كان\nبه‌پێ بڕیاری ئه‌نجومه‌نی وه‌زیران به‌ژماره (7934) له (25_7_2011) و ره‌زامه‌ندی وه‌زاره‌تی دارایی وئابوری به‌ژماره (8614) له (3_8_2011) به‌خه‌رج كردنی منحه‌ی مانگانه بۆ هه‌ریه‌ك له‌و 262 زیندانه سیاسیه كه ناوه‌كانیان هاوپێچی ئه‌م ئاگاداریه‌مانه كه له‌لایه‌ن لیژنه‌ی تایبه‌تمه‌ند ناوه‌كانیان پشت راست كراوه‌ته‌وه...


عه‌بدوڵڵا ته‌به‌رزه – شەهید\nپێشكه‌شه به گیانی پاكی شه‌هیدان عه‌وڵا ته‌به‌رزه, مراد ره‌حیم زاده‌و سه‌لاح خزری\nسه‌ره‌تای پاییزه‌و هێشتا خێڵ به‌ره‌و خوار نه‌بوونه‌ته‌وه. درشت و وردی خه‌ڵكی نیشتمانی گڕو خوێن و خه‌باتم هه‌روا چاوه‌ڕوانی پێِش قه‌تاری هێنه‌ری بووكی رزگاری و به‌ختیارین. هێشتا برینی سه‌ردڵی دایكان قه‌تماغه‌ی نه‌به‌ستوه, هێشتا كۆرپه‌ی له‌به‌ر شریخه‌ی چه‌كی كوردكوژان راچه‌نیو, له‌ژێر باڵی فریشته‌ی هێمنی و ئاسووده‌یی ئۆقره‌ی نه‌گرتوه. په‌شێو هه‌روا چاوه‌ڕوانی گه‌ڕانه‌وه‌ی بابه‌ی ده‌ست پڕه‌و په‌خشان چاوه‌كانی هه‌روا كه‌یلی تاسه‌ی دیتنه‌وه‌ی ئیلهامی ژینن.\nله ئاراراته‌وه تا ده‌گاته زێدی فه‌رهاد, تا ده‌گاته یادگاره‌كانی زه‌رده‌شتم له هه‌ورامان, هه‌مووی ده‌ڵێی دیلی ته‌له‌سمی بێ‌ده‌نگین. رواڵه‌ت بینان چ ساویلكه‌ن. نا, چ نه‌فام و هێڕ و گێژن كه نازانن هه‌مووی مینی رق و كینه هاكا ته‌قی و قه‌ڵای سه‌هۆڵینی دژی لێك هه‌ڵ ته‌كاند.\nوا چوار سواری له‌وان سوارانی به ده‌مار, تاسه‌ی دیتنه‌وه‌ی ئازیزان, خۆزیای تینی نێوباوه‌شی خۆشه‌ویستان, گڕی ویستی رامووسینی خاكی زێد و تینی وته‌ی ئاگرینی یار له جێژوان, له ناوچه‌كانی پیرانشار به‌ره‌و قه‌ڵاتی مه‌نگوڕانی هێناون. كورد كوژان پێ‌یان زانیون و هه‌رچوار لایان لـێ‌ته‌نیون. هاتوون هه‌تا دیسان تاوان بخوڵقێنن.\nویشكیی مێشكی تاوانباران تۆوی ئه‌زموونیش ناهێنێ. هه‌ر فێر نه‌بوون رۆڵه‌ی ئازای نه‌ته‌وه‌ی كورد كه‌و نیه بیگرن. ده‌یان ره‌وه جاش و پاسدار ورووژاون و به ئاوایی قه‌ڵات وه‌ر بوون. هاتوون هه‌تا چوار كورد, چوار پێشمه‌رگه‌ی گه‌ل و نیشتمانم بگرن.\nبه‌ڵام كاكه… ئه‌و پێشمه‌رگه‌ی دوێنێ له‌نێو شاری سنه بژی حیزبی دێموكڕاتی كه‌وته به‌ر گوێ, ئه‌و پێشمه‌رگه‌ی پێرێ له شاره‌كه‌ی قازی بژی هێزی پێشمه‌رگه‌ی بیست, ئه‌و پێشمه‌رگه‌ی چه‌ند رۆژ پێشتر هه‌ر له شاری پیرانشار دا, بژی كورد و بمرێ دوژمنی گوێ لـێ‌بوو. به هیچ توانایه به چۆك دانایه.\nته‌نیا ماڵێك له قه‌ڵات دا بۆته قه‌ڵا. شه‌ڕی نابه‌رامبه‌ر گه‌رمه و قه‌ڵا سه‌خته. له‌نێو قه‌ڵا دیسان بڕیار سه‌ر دانانه نه‌ك نه‌وی كردن, له ده‌ره‌وه‌ش هه‌رسینگ و سه‌ری داخ له دڵانه‌و ده‌كه‌وێته به‌رسێره‌ی ده‌رزی هه‌ڵگری پێشمه‌رگه‌و زه‌رگه‌ته‌ی گولله هیلانه‌ی تێدا ده‌كا.\nبێ‌ده‌نگی باڵی به سه‌ر ئاوایی قه‌ڵاتی مه‌نگوڕان دا كێشاوه‌ته‌وه. تاقه قه‌ڵاكه تێك ته‌پیوه‌و هه‌ركه‌س سه‌یری ده‌كا, ئه‌و دیمه‌نه‌ی دێته‌وه به‌ر چاو كه سێ گیانی پیرۆز بوون به سێ‌كۆتر, دوو له‌وێ و یه‌ك له ده‌رێ به‌ره‌و ئاسمانی نه‌مری له شه‌قه‌ی باڵیان دا.\nئێستا خۆشه‌ویستانی شۆڕه‌سواران له پیرانشارو ناوچه‌كانی ده‌وروبه‌ری ره‌ش پۆشن و تازیه‌دارن.\nبه‌ربنه‌و به‌ری مێرگان و ده‌شتی قوڕێ و لاجان و كۆنه‌خانێ و هه‌مووی ئه‌و مه‌ڵبه‌نده‌ش وه‌ك سه‌رانسه‌ری كوردستان بێ‌ده‌نگن. رواڵه‌ت بینان چ ساویلكه‌ن. نا, چ نه‌فام و هێڕ و گێژن كه نازانن هه‌مووی مینی رق و قینه‌و هه‌ربینا ته‌قی و قه‌ڵای سه‌هۆڵینی تاوانباران و دوژمنانی لێك هه‌ڵ ته‌كاند.


ئایا نەوەی نوێ بە واتای بیری نوێ دێت! (بەشی سێ) .نووسینی؛ ئاریتما موحەممەدی – Giareng\nئایا نەوەی نوێ بە واتای بیری نوێ دێت! (بەشی سێ) .نووسینی؛ ئاریتما موحەممەدی\nلە دوو شه‌ممه - 24 11 2014\n(ئەوانەی کە یاریی تەپاوتل کردنی سەرمایە دەستپێ دەکەن، هەر خۆیانیش ئارەستەکەی دەگۆڕن، وەک فۆرمۆلەکانی بیرکاری وایە کە دەتوانن بەچەند شێوەی جیاواز و بە ئارەستەگەلی نایەکساندا تێپەڕبن، بەڵام لە کۆتاییدا یەک ئەنجام و وڵام بەدەست دەهێنن. ئاریتما مو‌حەممەدی)\nلە كۆی خوێندنه‌وه‌ی بەشی یەک و دووی ئەم بابەتەدا به‌و ده‌رئه‌نجامه گەییشتین کە ئه‌و ڕوانگه‌یه هه‌ڵه‌یه کە هەمیشە له‌ناو گه‌لانی ڕۆژهه‌ڵاتی ناڤیندا لاوان و له هندێك دۆخ و قۆناغی تاییبه‌تشدا بە تەمەنەکان بە پێشەنگ و پێشڕەو پێناسە ده‌كه‌ن، چونكه ئاڵۆزبوونی کێشەکان و هاتنه كایه‌ی قه‌یران لە دەروازەی ڕوانگە و تێگەییشتنی ئەو مرۆڤانەوە سەرچاوە دەگرێت و ناوکی کێشەکانیش دەلاقەی بیروهزری هەردوو لایەنە و پێویستە کە مرۆڤەکان بەبێ ڕەچاوکردن و لەبەرچاو گرتنی تەمەن ڕوانگە و بۆچوونه‌كانیان هەڵسەنگێنن و لەو پێناوەدا ئارەستەی تێکۆشانیان لە کۆمەڵگادا بەرز بنرخێنن و باییخ به ڕۆڵیان بده‌ن. واتا لەهەر دوو چینی لاوان و پیراندا کۆمەڵێک كه‌سایه‌تیی و تاک بوونیان هه‌یه کە بە مێشک و ناوکی کێشەکان ئه‌ژمار دەکرێن و پێویستە کە ئەو بەشە لە دەسەڵات دوور بخرێنەوە و ده‌رفه‌تی به‌ده‌سته‌وه گرتنی ده‌سه‌ڵاتیان بۆ نه‌ڕه‌قسێت، ناکرێ هەموو چینەکانی کۆمەڵگا یانخود پێکهاتەیەکی تاییبەت تێكڕا سیاسه‌ت و ده‌سه‌ڵاتیان لێ زه‌وت بكرێت. دەبێ هاوسەنگی نێوان جیاوازبوون بپارێزرێت و ڕێ له دابه‌ش بوونی كۆمه‌ڵگا بگیرێت. بۆ نموونە هه‌نووكه بەشێک لە لاوان و بەشێکیش لە بە تەمەنەکان لە هەموو بەشەکانی کوردستاندا له تێكڕای بوواره‌كانی سیاسیی، كۆمه‌ڵایه‌تیی و كولتووریی ڕۆڵی لاواز دەگیڕن و ته‌نانه‌ت به‌شێكیان خزمه‌ت به داگیركه‌ریش ده‌كه‌ن، له زۆر بووار و ڕه‌هه‌ندی جیاوازشه‌وه ژیانیان تێكه‌ڵ به سیاسه‌ت بووه و ده‌سه‌ڵاتیان قورخ كردووه و بۆ مانەوە لە دەسەڵات هه‌وڵ دەدەن. ناکرێ ئەو بەشە لە لاوان کە ئەو ڕۆڵە لاوازە دەگێڕن و لە ڕاستیدا بوونەتە کەرەستەی دەستی کۆمەڵیک تاک و كه‌سایه‌تیی هه‌لپه‌ره‌ست کە له به‌رژه‌وه‌ندی خۆیاندا به‌كاریان ده‌هێنن و دژایه‌تی بیروهزری نوێیان پێ ده‌كه‌ن، ده‌سه‌ڵات به‌ده‌سته‌وه بگرن و خۆیان بسه‌پێننه سه‌ر كۆمه‌ڵگا. دوورخستنەوەی ئەو بەشە لە مرۆڤەکان کە ڕۆڵی لاواز و نەرێنیی له پێوه‌ندی به كۆمه‌ڵ دەگێڕن، تەنیا بە ڕۆشەنبیرکردن و به بەرزکردنەوەی ئاستی زانستیی و هۆشیاریی سیاسیی و كۆمه‌ڵایه‌تیی چینەکانی کۆمەڵگا جێبەجێ دەکرێت و کاتێ كه ئه‌و هه‌نگاوانه لە کرداردا نران ئه‌وا کاریگەری ئەرێنی دادەنێت و ده‌سپێكی سه‌رهه‌ڵدانێكی نوێی سیاسیی، کۆمەڵایەتیی و هزریی ده‌بێت.\nدەبێ کۆمەڵگا قوتابخانە و زانستگا بۆ دانیشتووانەکەی بێت و تێکڕای چینەکانی کۆمەڵ لە هێز و وزەی یەکتر کەڵک وەرگرن و پێکەوە هەوڵی چارەسەر کردنی کێشەکانیان بدەن، ئەرکی تاکەکانی کۆمەڵگا هاوتایە و لەیەک ئاستی یەکسان و هاوبەش دایە، بەڵام لە دۆخ، قۆناغ و ئاستی جیاواز دا، چونکە ئاکامی هەموو هەوڵەکانی تاک لە کۆمەڵگا پەیوەستە بە چاکسازی و گۆڕانکاری، ئەو هەوڵەش ئەرێنییە و هەموو هەوڵەکانی ئەرێنیش کاریگەرییان یەکسانە. کەواتا لەهەر کۆمەڵگایەکدا کە ئاستی زانست و هۆشیاریی کۆمەڵایەتیی بەرز بێت و کۆمەڵ لە کۆدا ڕووناکبیر و هزر کراوە بێ، مرۆڤەکان لێکەوە فێر دەبن و کەسایەتیی مرۆڤەکان بەردەوام ئاڵوگۆڕی بەسەردا دێت و گۆڕانکاری بنەڕەتیی بەخۆیەوە دەبینێت و کەسایەتیی تاکەکانی کۆمەڵ کاریگەری ئەرێنی یانخود نەرێنی لەسەر کۆمەڵگا و پێکهاتەکانی جڤاکیی کۆمەڵ دادەنێت. بۆیە هەمیشە دەرفەتی نوێ لەبەردەم ئەو کەس و کەسایەتییانەدا هەیە کە تووشی هەڵە دەبن، یانخود ڕۆڵی لاواز لەنێو کۆمەڵگادا دەگێڕن و مافی ئەوەیان هەیە کە پێداچوونەوە بە هەڵەکانیاندا بکەن و ڕێگەی خزمەت بە گەل و نیشتمان بدۆزنەوە. بێگومان هەموو مرۆڤەکان هەڵە دەکەن و ئەوانەش کە هەڵەکانیان کاریگەری نەرێنی مەزن لەسەر کۆمەڵ دادەنێت، نابێ لە کۆمەڵگا دوور بخرێنەوە و پێویستە کۆمەڵگا لە ئاست هەڵەکانیاندا بەرپرسیار و کراوە بێت و دەرفەتی دیکەیان پێ ببەخشێت و لاپەڕەیەکی نوێیان بۆ هەڵ بداتەوە. لاپەڕەیەک کە دەرفەتی نوێ و ئامۆژگاری لەگەڵ بێت و لە قوتابخانە و زانکۆکانی کۆمەڵایەتیی و مەدەنیی کۆمەڵگادا دەرسی ئازادی، چاکسازی و خۆشەویستیی بخوێنن و بۆ خزمەت بە کۆمەڵ ڕێک بخرێن و ئامادە بکرێن. کۆمەڵگایەک کە لەو ئاستە هاوبەش و هەرەوەزییەدا ڕۆڵی مرۆڤەکان ببەستێتەوە بە توانای مرۆڤەکان و باییخ بە ڕۆڵی هەموو تاکەکانی کۆمەڵگا لە هەموو ئاستەکانی هاوبەشی ڕێخستنی کۆمەڵایەتی، زانستی و سیاسیی گەل بدات، هەمیشە و هەردەم سەربەست و ئازاد و پێشکەوتووخوازە. بەشێک لە کۆمەڵگاکانی جیهانی ئەمڕۆ چەندین قۆناغی زانستیی و سیاسییان تێپەڕ کردووە، بەڵام تاکوو هەنووکە نەگەییشتوونەتە ئەو ئاستە هاوبەشە کۆمەڵایەتیی و مەدەنیی و هەرەوەزییە کە لە کرداردا کەسایەتیی، پێگە و ڕۆڵی مرۆڤ لە سەرمایە مەزنتر و پڕ باییختر ئەژمار بکات و بە چەشنێکی بەربڵاوتر لە سەرمایە تێیپەڕێنێت. کەواتا ئەوە سەرمایەیە کە سیستەمی بە چینایەتی کردنی کۆمەڵگا دادەمەرزێنێت و بەردی بناغە و بنچینەی کۆ کردنەوەی سەرمایە جێگیر دەکات و کۆمەڵ بەسەر چەندین چینی جیاواز و دوور لێک دابەش دەکات. ئامانج لەو دابەشکردنەی کۆمەڵگا ئەوەیە کە مرۆڤەکان لە بەرامبەر یەکتر ڕاوەستن و باییخە کۆمەڵایەتییەکان وەلا بنێن و سەرمایە ڕۆڵی یەکلاکەرەوەی کێشەکان لە هەموو ئاستەکانی جیاوازی کۆمەڵگا بگێڕێت.\nهەربۆیە کۆمەڵگاکانی ئەمڕۆی سەرزەوی، کۆمەڵگاگەلێکی چینایەتیین و لە جیهانێکی چینایەتیی پێک دێن کە بەشێک لە مرۆڤەکان کۆیلەی پێشکەوتووی جیهانی سەرمایەدارانی ئەمڕۆن و هەوڵەکانیان بۆ خۆشکردن و باشتر کردنی دۆخی ژیان و گووزەرانیان دەبێتە هۆی بەرزبوونەوەی باڵاخانە و کۆشکی کاپیتالیسم. کەواتا ئەوە سەرمایەیە کە مرۆڤەکان گیرۆدەی قورخکردن دەکات و تووشی هەوڵدان بۆ بەدەستەوە گرتنی دەسەڵات و لەناو بردنی هاوسەنگی هێز و پێگە دەکات. لە پاش کۆتایی هاتنی شەڕی کلیسا لە ئەورووپا و دەسپێکردنی قۆناغێکی نوێ لەژیان، بەشێک لە وڵاتانی ئەورووپایی وەک بریتانیا، فەرەنسا، پرتوگال و هتد… هەوڵی داگیرکاری بەشێک لە وڵاتانی جیهانیان دا. ئەو داگیرکارییە لە نێوان ساڵەکانی ١٨٧٩ و ١٩١٤ی زایەنیدا بەربڵاو بوو و پەلاماردانی وڵاتان لە لایەن ئەو هێزانەوە درێژەی کێشا و دواتریش وەک داگیرکەر مانەوە و دەستیان بە ڕاماڵینی سەرمایەی سرووشتیی ئەو وڵاتانە کرد. داگیرکارییەکانی ئەو وڵاتانە، هیند. وڵاتانی ئەفریقایی، تەنانەت بەشێک لە وڵاتانیی ئاسیایی و هاوکات باشووری ئەمریکاشی گرتەوە. ئامانج لەو داگیرکارییە هەمەلایەنە کۆکردنەوەی سەرمایە و دەوڵەمەند کردنی وڵاتانی خۆیان و هەوڵی جێگیرکردنی سیستەمی سەرمایەداری بوو، ئەوەش بەڕێگای بردنی سامانەکانی سرووشتیی ژێر زەوی وەک زێڕ، ئاسن، پەموو، بەرد و دواتریش نەوت. لە ڕاماڵینی ئاسن، زێڕ، بەرد، پەموو و نەوت کەرەستە بەرهەم دەهات و دواتریش بەنرخێکی گران دەیانفرۆشتەوە بە کۆمەڵگای وڵاتانی داگیرکراو و بندەست. هەنووکە دەبینین ئەو وڵاتانەی کە ڕۆژانێک بەدەست داگیرکارییەوە ئۆقرەیان نەگرتبوو بەدەست دەیان کێشەی ئابووری و بەڕێوەبەرایەتییەوە دەناڵێنن و بە وڵاتانی هەژارنیشن ئەژمار دەکرێن.\nفەلسەفەی ئەو داگیرکارییە تەنیا سەرمایە بوو. هەروەک لە سەرەوە ئاماژەی پێکرا سەرمایە ڕۆڵێکی لاوازی لە پێوەندی بە ڕۆخان و داڕمانی کۆمەڵگاکانی جیهان گێڕاوە و لە بە چینایەتیی کردنی کۆمەڵگاش هۆکاری سەرەکیی و بنەڕەتیی بووە. هەنووکە لە وڵاتانی پێشکەوتووخوازدا ئازادی سیاسیی و کۆمەڵایەتیی جێگیرە، بەڵام چەمکی سەرمایە و کاپیتالیسم زاڵە بەسەر تێکڕای تەوەرەکانی گرینگ و پڕ باییخی کۆمەڵگا. واتا سەرمایە ڕۆڵ و پێگەی مرۆڤەکانی لاواز کردووە و لە بەرامبەردا ڕۆڵی سەرمایە و سەرمایەدار پڕ باییخ کراوە و لە کرداردا دەنگ و بۆچوونی سەرمایەدارێک لە دەنگی چەندین تاکی ئاسایی کۆمەڵگا پترتر و کاریگەرترە. واتا سەرمایە هۆکاری جیاکردنەوەی پێگە و کەسایەتیی مرۆڤەکانە و لەو پێوەندییەدا ڕۆڵی بیروهزر دیار نییە. کەس و کەسایەتییەکانی بیرمەند و خاوەن هزریش وەک رێگەی گەییشتن بە سەرمایە لە خزمەت هەلپەرەستان و قورخکەرانی کۆمەڵگا دان و زۆربەیان بەبێ ئەوە هەستی پێبکەن کڕدراون و بە دراو داگیر کراون و بۆ قورخکەرانی جمگەکانی گرینگی کۆمەڵگا و دەسەڵات دەهزرن. لە جیهانی کۆکردنەوەی سەرمایەدا بەو کەسانە دەوترێت تیژهزر و تیژبیر و زیرەک کە بە ئاسانی سەرمایە کۆ دەکەنەوە و ڕێگای گەییشتن بە سەرمایەداری دەدۆزنەوە، ئیتر گرینگیی چۆنێتی کۆکردنەوەی سەرمایە جێی باییخ نییە. پێگەی ئەو کەسانە زۆر زوو لە کۆمەڵگادا گەشە دەکات و پێش دەکەوێت و دەناسرێن. بەڵام لەگەڵ ئەوەشدا هەموو تاییبەتمەندییەکانی سەرمایە نەرێنیی نییە، سەرمایە یەکێ لە کۆڵەکەکانی سەرەکیی بنەمای ئابووری و ژێرخانی پێشکەوتن و هاتنەکایەی ئاڵوگۆڕی نوێشە، بەڵام دەبێت چەشن و شێوەی بەکارهێنانی سنووردار و ڕوون بێت، دەبێ سەرمایە بۆ پێشخستنی ژیان و ئاسانکاری و پێکهێنانی ئاڵوگۆڕ لە کۆمەڵگادا بێ، نەک لە ڕێگای سەرمایەوە مرۆڤەکان بکرێنە کۆیلە و کاریگەری نەرێنی لەسەر ژیانی کۆمەڵ دابنرێت، چونکە ئەوکات ئیتر بەختەوەری کۆمەڵگا بەدی نایەت، بەڵکوو دەبێتە هۆی لاوازبوون و بەکۆیلە بوونی بەشێکی زۆر لە مرۆڤەکان و هاوکات دەبێتە هۆی بەرزبوونەوەی کۆشکی ئەو بەشەکەی دیکەی کۆمەڵ کە سەرمایەی گشتییان قورخ کردووە، لە ئاکامی ئەو هەوڵەش سیستەمی بەچینایەتیی کردنی کۆمەڵگا دێتە کایەوە. وەک ئاماژە، ژیانی قورخکەرانی سەرمایە لە وڵاتانی هەژار و سەرمایەداردا جیاواز نییە هەروەک چۆن ژیانی هەژاران لە وڵاتانی سەرمایەدار و هەژارنشیندا جیاوازییەکی ئەوتۆی تێدا بەدی ناکرێت.\nکەواتا لە دۆخێکی لەو چەشنەدا پێشبڕکێی کۆکردنەوەی سەرمایە پەرە دەستێنێت و پەل ڕادەکێشێت بۆ نێو چینەکانی کۆمەڵگا و هزری مرۆڤەکان بەخۆیەوە پەلکێش دەکات، ئەوەش بەختەوەری و ئازادی و دادپەرەوەری کەمڕەنگتر دەکاتەوە و لەولاشەوە ڕێگای بەختەوەری دەبەستێتەوە بە ئاستی کۆکردنەوەی سەرمایە کە ئەمەش کۆمەڵ بەرەو هەڵدێران دەبات و لەئاکامدا تووشی کێشەی مەزنیان دەکاتەوە و لەسەر هێڵی بنەڕەتی خۆشەویستیی و بەختەوەری دووریان دەخاتەوە. کاتێک سەرمایە بووبە گرینگترین پێوەری هەڵسەنگاندنی کەسایەتیی مرۆڤەکان، ئیتر وێنەی کۆمەڵ دەگۆڕدرێت و دەسەڵاتداران لە ڕێگای سەرمایەوە هەوڵ بۆ داگیرکردن و قورخکردنی جمگەکانی سەرەکیی کۆمەڵگا و دەسەڵات دەدەن و هەلپەرەستان و سەرمایەخوازان بۆ خۆ دەوڵەمەندکردن پەنا بۆ ئەو تاکتیکانە دەبەن کە لەو ڕێگانەوە دەتوانن بە ئاسانی جمگەکانی دەسەڵات بگرنەدەست و ڕای گشتیی و پێکهاتەکانی کۆمەڵ پەلکێشی گۆڕەپانی سرنجەکانی سیحراوییان دەکەن و کاریگەرییان لەسەر دادەنێن، بەشێک لەو کەسایەتییانەی هەلپەرەست بۆ گەییشتن بە مەبەستەکانیان کەڵک لە ئایین و بەشێکیش کەڵک لە سیاسەت وەردەگرن و هەردوولا ئامانجێکی هاوبەشیان هەیە و ئەو ئامانجەش داگیرکردنی کۆمەڵگا و دەسەڵات و کۆکردنەوەی سەرمایەیە. کاتێک کە سەرمایە بووبە کاریگەرترین ئەکتەری گۆڕانکاری و ڕێخستنی کۆمەڵگا، ئیتر تاکتیک و ستراتیژی سەرمایەداران و هەلپەرەستان دەبێتە درووشمی بریقەدار کە تەنیا ئامانجیان لەوە ڕاکێشانی سرنجی لاوان و چینەکانی کۆمەڵگایە بۆ بەهێز کردنی پێگەی خۆیان و برەودان بە ئاڵوگۆڕ پێکردنی سەرمایەیە. لە کۆمەڵگایەکی لەو چەشنەدا هیوای کۆمەڵ دەبێتە تاکتیکی پووچی هەلپەرەستان و سەرمایەخوازان بۆ کۆ کردنەوەی هێز و پێگە بە ویست و داخوازی گەل گۆڕەپانی کێبڕکێی یاریکردنەکە گەرم دەکەن، ئەوەی کە هەڵگری درووشمی بریقەداری بەرفەراوان بێت و سرنجی گەل ڕابکێشێت سەرکەوتوو دەبێت، بەڵام هەموویان لە نێۆڕۆکدا هەڵگری یەک فەلسەفەن بە ناوی فەلسەفەی کۆکردنەوەی سەرمایە و بەدەستەوە گرتنی دەسەڵات و قورخکردنی جمگەکانی بەڕێوەبەرایەتی کۆمەڵگا.\n”لە کام وڵاتی ڕۆژهەڵاتی نێوەڕاست دا، یانخود لە کام وڵاتی ئەورووپی و ئەمریکیدا لە کاتی گۆڕینی ڕووخساری سیاسیی و جێگرتنەوەی ڕووخساری نوێ سیاسەتی بنەڕەتیی ئەو وڵاتە گۆڕانکاری بنەڕەتیی بەخۆیەوە بینیوە! نابێ ئەوەمان لەبیر بچێت کە ئاستی خزمەتکردن لەهەر کام لەو وڵاتانە جیاوازە هەروەک چۆن ئاستی تێگەییشتنیان لە کێشەکانیش جیاوازە. جیاوازیی هزریی و زانستیی، سیاسیی و کۆمەڵایەتیی لە نێوان وڵاتێکی دواکەوتووی ڕۆژهەڵاتی نێوەڕاست و وڵاتێکی پێشکەوتووی ئەورووپیدا گەلێک بەربڵاوە و ویست و داخوازی گەلانیش بەپێی دۆخی ژیان و گووزەرانیان جیاواز دەبێت. جیاوازی لە نێوان داخوازی نەتەوەیەکی بندەست و سەردەستدا هەیە، نەتەوەیەکی بندەستی وەک کورد دەیان داخوازی سیاسیی، کۆمەڵایەتیی، ئابووری و سەدان ئاوات و خەونی جیاواز، ئاڵۆز و مەزن لە هزر و مێشکیدا دەپەروەرێنێت. لەوانەیە داخوازی نەتەوەیەکی بێ دەوڵەتی وەک کورد سنووری هەموو ویست و داخوازییەک تێپەڕێنێت، بەڵام نەتەوەیەکی سەردەستی وەک فارس، تورک، عەرەب، یانخود هەر نەتەوەیەکی دیکەی خاوەن دەوڵەت، دەکرێ ویستەکانی ئابووریی بن و لە هەوڵی باشترکردنی ژیان و دەرفەتی نوێ خۆی ببینێتەوە. داخوازی مووسڵمانەکانی مەیانمار، ڕواندا و ئەفریقای ناوەند کە بەهۆی مووسڵمانبوونەوە دەسووتێنرێن و دەکوژرێن جیاوازە لە داخوازی گەلانی دیکەی ئەفریقا کە ڕۆژانە لەبەر نەخۆشین و برسێتی دەیان کەسیان ژیان لەدەست دەدات. کەواتا جیاوازی داخوازی گەلان بەپێی هەلومەرجی ژیانیان دەبێت، ئیتر ئەو جیاوازییە هەموو تەوەرەکانی سیاسیی، ئایینیی، کۆمەڵایەتیی، ئابووریی و کولتووریی دەگرێتەوە”.\nلە گۆڕەپانی سەرمایەخوازان و هەلپەرەستاندا لاوان و تازەپێگەییشتووان ڕۆڵی سەرەکیی لە سەرخستنی ئەو چەشنە کەسایەتییەکان دەگێڕن و سرنجی بەشێکی هەرەزۆر لە کۆمەڵ بۆ لای ئەوان ڕادەکێشن و گوڕوتین بەو یارییە دەدەن کە ڕێکخراوە. لە هەلومەرجێکی لەو شێوەیەدا سەرمایەخوازان و دەسەڵاتخوازان لە ڕێگای ڕێخستنی تاییبەتەوە کە سرنجی کۆمەڵیان پەلکێشی گۆڕەپانی ململانێی سەرمایە کردووە، سەرکردایەتیی و ڕێبەرایەتیی کۆمەڵگا دەکەن و ئیزن و برەو بە پێکهاتنی ئاڵوگۆڕی قووڵ و نوێ لە کۆمەڵگادا نادەن و ڕێ لەهەر چەشنە ئاڵوگۆڕێک دەگرن کە لە بەرژەوەندی ئەواندا نەبێت. کەواتا هه‌میشه ڕووخساری نوێ و نه‌وه‌ی نوێ به واتای بیروهزری نوێ نه‌بووه و نییه و ناكرێ كه ڕووخساری نه‌وه‌ی نوێ به بنه‌مای پێشکەوتن و تێکۆشانی ئەو نەوە نوێیە پێناسە بکرێت کە پێمان وایە پێشکەوتن دەهێنێتە کایەوە و کۆمەڵگا لە پاشكه‌وتوویی و داخراوەیی ڕزگار دەکات و بەرەو دوونیایه‌كی پێشکەوتووتر دەیخاته ڕێ و به‌ربه‌سته‌كانی كۆمه‌ڵگا تێكده‌شكێنێت و ژیانێكی نوێ بۆ نه‌وه‌ی داهاتوو دابین ده‌كات و بن ده‌نێت. پێچەوانەی ئەو ڕوانگەیە کە پێی وایە سەرمایە مرۆڤەکان دەکاتە خاوەن هزر و کۆمەڵگا و پێکهاتەکانی دەکاتە کۆمەڵێکی ڕووناکبیر، من پێم وایە کۆمەڵگایەکی سەرمایەداری و کۆمەڵگایەکی هەژارنشین لەیەک ئاستدا باییخ بە ڕووناکبیری کۆمەڵایەتیی و هۆشیاری سیاسیی دەدەن، چونکە کاتێک کە سەرمایە دەبێتە کاریگەرترین ئەکتەری سیاسیی، کۆمەڵایەتیی و ئابووریی، ئیتر هەموو پێکهاتەکانی کۆمەڵگا ئەرکی سەرەکیی خۆیان لەبیر دەکەن و پەلکێشی گۆڕەپانی کۆکردنەوەی سەرمایە دەکرێن. لەو کێبڕکێیەدا هەمیشە براوە دیاری کراوە و تەنیا پێکهاتەکانی کۆمەڵ بۆ گەرم کردنی یارییەکە تێوە دەگلێن. ئەوانەی کە یارییەکە دەستپێ دەکەن، هەر خۆیانیش ئارەستەکەی دەگۆڕن، وەک فۆرمۆلەکانی بیرکاری وایە کە دەتوانن بەچەند شێوەی جیاواز و بە ئارەستەگەلی نایەکساندا تێپەڕبن، بەڵام لە کۆتاییدا یەک ئەنجام و وڵام بەدەست دەهێنن.\nکەواتا کاتێک کە باییخە کۆمەڵایەتییەکان ون دەبن، سەرمایە دەزێت و پەرە دەستێنێت و دەسەڵاتی سەرمایەدارانیش گەشە دەکات، ئەوەش دەبێتە هۆی وەلانانی پرسەکانی دیکەی کۆمەڵگا کە جێی باییخ و پەیوەست بە پێشکەوتنی گشتیی وڵات لە کۆی ئاستەکانی پێوەندیدار دان. هەموو کۆمەڵگایەکی خاوەن سەرمایەدار پێشکەوتوو، ڕووناکبیر و خاوەن هزر نییە. لەبەر ئەوە لەو وڵاتانەدا سەرمایە مڵکی تاکەکەسییە نەک مڵکی گشتیی و لە خزمەت بەرژەوەندی نیشتمانیدا نییە. سەرمایە دەبێتە هۆی لاواز بوونی کولتوور، ناسنامە، ڕووناکبیری کۆمەڵایەتیی، ئاستی گەشەسەندنی کۆمەڵایەتیی، سیاسیی و کولتووریی دابەزین بەخۆیەوە دەبینێت و پتر کۆمەڵگای جیهانیی بەرەو یەک کولتووری، یەکزمانیی و سیستەمێکی هاوبەشی ئابووریی هەنگاو دەنێت کە تێیدا تەنیا سەرمایەداران بڕیاردەری سەرەکیی دەبن و کولتووری وڵاتانی هەژارنشینیش دەکەوێتە ژێر کاریگەری ئەو سیستەمە جیهانییەوە. لە ئاکامدا ناسنامە و کولتووریان مەترسی فەوتان و لەنێو چوونی لەسەر دەبێت. هاوکات لە وڵاتانی هەژاردا موودەکانی کولتوور بەڕۆژ دەکرێن و جلوبەرگ و ناسنامە لەژێر کاریگەری کولتووری جیهانی سەرمایەدا بەرەو لەناوچوون دەڕوات. ئەنجامی ئەو یارییەش گلۆبالیزمە، کاتێک کە ئەو سیستەمەش تووشی کێشە دەبێت، هەموو جیهان دەبنە بەشێک لەو کێشەیە، وەک ئاماژە، کاتێ کە کێشەی ئابووری بنەمای سەرمایەداری لە ئەمریکا هەژاند کەچی وڵاتانی دیکەشی گرتەوە و زۆربەی وڵاتان لەو یارییەدا زەرەریان بەرکەوت. واتا لە کاتی تەپاوتل کردنی سەرمایەدا تەنیا هەژاران زەرەرمەند دەبن. چونکە سەرمایە جێی سەرمایە دەگرێتەوە، بەڵام هەژاران ئەوەی کە هەیانە لەدەستی دەدەن. کەواتا گەشەسەندنی کۆمەڵایەتیی و ئاستی هۆشیاریی سیاسیی و کولتووری لەهەر دووبەری کۆمەڵگای هەژارنشین و سەرمایەداردا لەیەک ئاست دابەزین بەخۆیەوە دەبینن. بەڵام لە کۆمەڵگایەکیی جڤاکییدا کە هەموو پێکهاتەکانی کۆمەڵ لە یەک ئاستی مامناوەندیدا بەهێز و یەکگرتوون، پێشکەوتنی کۆمەڵایەتیی و گەشەسەندنی هزری و ڕووناکبیری دێتە کایەوە و باییخەکانی کۆمەڵایەتیش زێتر خۆ دەنوێنن، ئەو کاتەش نرخ، پێگە و مەزنیی مرۆڤ لە سەرمایە پڕ باییختر دەبێت.\nبۆیە دەڵێم پێویستە کە پێناسەی مرۆڤەکان بیر و هزریان بێت، نەک تەمەن یانخود سەرمایە بە گرەوی نوێبوونە و ڕێفۆرم و گۆڕانكاری پێناسه بكه‌ین، کەواتا فەلسەفەی چارەسەركردنی کێشەکان هەمیشە لە بیروهزری مرۆڤەکانەوە سه‌رچاوه ده‌گرێت نەک لە تەمەنیاندا خۆی باڵا دەکات. بەڵام ئەوەش ڕاستە کە تێکڕای کردار و هەڵوێست، پارچەکردار و دژکردەوەی مرۆڤ لە هزرییەوە پێناسە دەکرێت، کەواتا ئەوەی کە لەو پێوەندییەدا گرینگ و جێی باییخە، پەروەردەی کۆمەڵگایە کە دەتوانێت ڕۆڵی یەکلاکەرەوە بگێڕێت و مرۆڤەکان بە ئارەستەگەلی جیاوازدا ببات، بێگومان پەروەردەیەکی زانستیی و کۆمەڵایەتیی، گشتگیر و هەمەلایەن بیروهزری مرۆڤەکان بە ئارەستەی کرداری ئەرێنیدا دەبات و لە ئاکامدا کۆمەڵگایەکی بەختەوەر دێنێتە کایەوە کە بنەمای هەموو پێشکەوتنێک و گۆڕانکارییەکی خێرا مسۆگەر دەکات. پێچەوانە پەروەردەیەکی هەڕەمەکیی و نازانستیی کۆڵەکەکانی بەهێزی کۆمەڵگا بنکۆڵ دەکات و دەیانڕۆخێنێت و کۆمەڵ بەرەو چارەنووسێکی نادیار دەخاتەڕێ و تۆی گۆڕانکاری لەنێو دەبات.\nئاگاداری سێمینار به بۆنه‌ی ڕۆژی جیهانی به‌ره‌نگار بوونه‌وه له‌گه‌ڵ تووندوتیژی دژ به ژنان\nئاگاداری بە خاک سپاردن و پرسەی هاوڕێ مستەفا خورشیدی لە وڵاتی نۆروێژ


چەند رێنماییەكی نوێ لەژووری ئۆپەراسیۆنەكانی هەڵەبجەوە\nلەپارێزگای هەڵەبجە رێنمایی نوێی بۆ قەدەغەی هاتووچۆ و دەكراو بەپێی رێنماییەكانیش دەتوانرێت ماركێتەكان و نانەواخانەكان و سەمونخانەكان و سەوزە فرۆشەكان لەژێر چاودێری و رێنماییەكانی تەندروستی و لیژنەهاوبەشەكان كراوە بن.\nدەقی بڕیارە نوێیەكانی پارێزگای هەڵەبجە بۆ قەدەغەی هاتووچۆ\nلەبەر رۆشنایی رێنماییەكانی وەزارەتی ناوخۆ، بەپێی تایبەتمەندیی پارێزگای هەڵەبجە، ئەمڕۆ ئازاد تۆفیق پارێزگاری هەڵەبجە ئەم بڕیار و رێنماییانەی دەركرد..\n١ـ ئەمڕۆ لەدوای كاتژمێر ١٢ی نیوەڕۆی ٦ـ٤ـ٢٠٢٠ ئەم رێكارانە دەگرینەبەر:\nا- رێگەپێدان بۆخزمەتگوزاری گشتی، لەنەخۆشخانە و كاروباری بازرگانی بۆ هێنانی خۆراك و سەردانی جوتیار بۆ كێڵگەو بـاخەكانیان و بەسەركردنەوەی كێڵگە پەلەوەرییەكان و پڕۆژەكانی گاوداری و هەندێك پێداویستی گرنگی تر، ئەوا بەپێی بەیانی ژمارە ٢٢ی وەزارەتی ناوخۆ مامەڵە دەكەین.\nب. ئەم رێگەپێدانە بەپێی پێویست و مەرجدار دەبێت و كاتی گونجاویان بۆدەستنیشان دەكرێت.\nج. هاتوچۆی ئۆتۆمبێل و هاوشێوەكانی بەشێوەیەكی گشتی قەدەغەیەو بەپێی بەیانی ژمارە ١٩ی وەزارەتی ناوخۆ، هەر سەرپێچیەك رووبدات، سەرپێچیكەر رووبەرووی یاسا دەكرێتەوە.\nد. هەموو رێگەپێدانێك دەبێت لەژێر چاودێری و رێنمایی دەزگاكانی تەندروستیدا بێت.\n٢ـ لەدوای كاتژمێر ١٢ی نیوەڕۆی ٦ـ٤ـ٢٠٢٠ دەتوانرێت ماركێتەكان و نانەواخانەكان و سەمونخانەكان و سەوزە فرۆشەكان لەژێر چاودێری و رێنماییەكانی تەندروستی و لیژنەهاوبەشەكانی قائیمقامیەت كراوە بن.\n٣ـ میدیاكاران بەنوسراوی رەسمی دەزگاكانیان رێگە پێدراون.\n٤ـ بەپێی ئەو میكانیزمەی بۆدابەشكردنی موچە لەبەڕێوەبەرایەتیەكانی (پەروەردە و شارەوانیەكان و ئاو و زانكۆ) جێبەجێكراوە، ئەوا هاوشێوەی ئەو رێنماییە بەهەماهەنگی لەگەڵ ژووری ئۆپەراسیۆنی پارێزگا، دەبێت پەیڕەو بكرێت.\n٥ـ كارە خێرخوازیەكان دەبێت لەژێر سەرپەرشتی یەكە كارگێڕییەكان و لیژنەی تایبەت بەدابەشكردنی خۆراكدا بێت لەپارێزگا.\n٦ـ پێویستە هاووڵاتیان و میدیاكاران و رێكخراوەكانی كۆمەڵی مەدەنی زیاتر كار بۆ بڵاوكردنەوەی كلتوری خۆپارێزی و تاك پارێزی بكەن.\nسەرۆكی ژووری ئۆپەراسیۆنەكانی پارێزگای هەڵەبجە\n5 تووشبووی تری کۆرۆنا لەهەولێر تۆمارکران\nوەزارەتی ناوخۆ كاتی دەستپێكردنەوەی دەوامی راگەیاند\n35 خاڵەتی دیكەی توشبوون بە كۆرۆنا لە سلێمانی راگەیەنرا


بەم شێوەیە داواکاری پێشکەش دەکەیت بۆ یارمەتی KO | Konsumentverket\nStartكوردی-سۆرانی (Sorani)بەم شێوەیە داواکاری پێشکەش دەکەیت بۆ یارمەتی KO\nAnsök om KO-biträde - کوردیی ناوەڕاست\nناوبژیوانی بەکاربەر، KO، هەندێک جار دەتوانن یارمەتی بەکاربەر بدەن بۆ چارەسەرکردنی ناکۆکی لەگەڵ کۆمپانیا. ئینجا KO نوێنەرایەتی بەکاربەرەکە دەکات لە دادگا یان پەیوەست بە دەسەلاتی یاسا. ئەمە یارمەتیە پێی دەوترێت پشتیوانی .KO\nKO تەنھا پشتیوانی لە بەکاربەرێک دەکات لە چەند دۆخێکی دیاریکراو. ئەم ناکۆکیە پێویستە گرنگ بێت بۆ جێبەجێکردنی یاسا، بەو واتایەی بۆ ڕوونکردنەوەی بارودۆخی یاسایی لە ناوچەیەکی دیاریکراودا، یان پێویستە ناکۆکیەکە بەرژەوەندیەکی گشت بەکاربەر بێت، بەو واتایەی پەیوەست بێت بە ژمارەیەکی زۆری بەکاربەر. کاتێک KO پشتیوانی لە بەکاربەرێک دەکات لە ناکۆکیەک، حکومەت تێچووە یاساییەکانی بەکاربەر لە ئەستۆ دەگرێت.\nKO ئەوە دیاری دەکات ئایا ناکۆکیەکە گونجاوە بۆ پشتیوانی KO یان نا کاتێک بەکاربەرێک داواکاریەک پێشکەش دەکات.\nئاژانسی بەکاربەری سویدی ئاژانسێکی حکومیە. ئەمە بەواتا، بەگوێرەى ڕێسای گشتی، کە گشت بەڵگەنامە وەرگیراوەکان لە لایەن ئاژانسی بەکاربەری سویدی/KO ئاشکرا دەکرێن و دەشێت لە لایەن خەڵکی گشتیەوە داوا بکرێن و بخوێرێنەوە.


2021/11/16 307 جار بینراوە\nئیمان، ماوەی (٢١) ساڵە کاری درومان، دیزاین و دەسترەنگینی دەکات، بەرهەکانی لە پێشەنگاکان دەخاتەڕو، پێوایە کارکردنی سەربەخۆ بۆ ژنان پێویستیە بۆ ئەوەی توندوتیژی ئابوریان دژ بەکارنەهێندرێت.\nبەدیاربەرهەمەکانیاوە دانیشتبو لە پێشەنگایەکدا بەرویەکی خۆشەوە پێشوازی لە کڕیارەکانی دەکرد، جلێکی کوردی رەشی پۆشیوەو کڵاوێکی بەدەستچنراوی لەسەرکردوە و ملوانکەیەکی مێخەکی لەملدایە بە وردی کاری لەسەرچنینەکانیان کردوە، بۆ نەوژین دواو وتی: لە ساڵی (٢٠٠٠)دەستم بە کاری درومانکردوە پاشان لە ساڵی (٢٠١٠) دەستم بەکاری دیزاین و ئیشی دەستیکرد، تەنها لە فستیڤاڵەکان بەرهەمەکانم نمایش دەکەم.\nئیمان، بە گرنگی زۆرەوە باسی ئابوری سەربەخۆی ژنان دەکات و دەڵێت: "بونی ئابوری سەربەخۆ بۆ ژن ئەوەیە کە ناهێڵێت کۆنترۆڵبکرێت، دەبیستین زۆر ژن هاوسەرکانیان توندوتیژی ئابوریان بەرامبەر بەکاردەهێنن، من بە ژنان دەڵێم خۆشترین هەستە کە خۆت خاوەنی پارەی خۆتبیت و سەربەخۆ ئیشبکەیت رەنجی شانی خۆت پەیدابکەین، بۆ ئەوەش ژنی کورد هیچی لە ژنی وڵاتانی دیکە کەمتر نیە".\nوتیشی: مەرجنیە بۆ کارکردن بڕۆینە دەروە ئەو ژنانەی لە ماڵەوەن هەوڵبدەن بەرهەمی دەستیان هەبێت کارێک بکەن ببنە پاڵپشتی بۆ خودی خۆیان و خێزانەکانیان.\nئەوەی کارە دەستیەکانی ئیمانی جیاوازکردوە دیزاینکردنی تایبەتی خۆیەتی و هێنانی کەرەستەکانیەتی لە وڵاتانی دیکە، ئەو دەڵێت: کارەکانم زیاتر کاری دەستی خۆمن زۆربەی ئیکسوارەتەکانم لە دەروەی وڵات بۆ دێت یان لەوێ دەیانکڕم و دوبارە هەڵیان دەوەشێنم و خۆم دیزاینی دەکەم.\nئەگەرچی هاوڕابو لەوەی کارکردن بۆ ژن لێرە ئاسان نیە، بەڵام ئەو لەکارەکەی روبەڕوی سەختی نەبوەتەوە و بۆ ئەمەش پێی وایە پشتیوانی خێزانەکەی یارمەتیدەربون."هیچ رێگریەک نەهاتۆتە پیشم بۆ ئەم کارەم، هاوسەرەکەم زۆر پاڵپشت و پشتیوانم بو بەوەی زیاتر پەرەی پێبدەم". ئیمان وادەڵیت.\nلەبەر ئەو ئازادیەی کە هەیەتی ئیمان، دەچێتە پێشەنگا و فستیڤاڵەکانی شارە جیاوازەکان بەرهەمەکانی خۆیی نمایشدەکات، هاوسەر و خێزانەکەشی پشتیوانن بۆ کارەکەی.\n2021/11/11 - 09:59\nخەندە سەرچڵ: وێنه‌گرتن گه‌شتێکی به‌رده‌وام بوه که ژیانی منی گۆڕی\nژمارەی سەردان 314,346 ژمارەی میوان 29


زیرەك میرە بۆ ئاوێنە: هەر كارێكی هونەری گفتوگۆ دروستنەكات نەكردنی باشترە - ئاوێنه\nچەقۆم بەكارهێناوە لەبەرئەوەی هەمیشە ئامادە بوە لەنەمانی خۆشەویستی لەناو ئێمەدا\nزیرەك میرە بۆ ئاوێنە: هەر كارێكی هونەری گفتوگۆ دروستنەكات نەكردنی باشترە\nزیرەك میرە، هونەرمەندی پەیكەرتاشی ناسراو لەم گفتوگۆیەی ئاوێنەدا دەڵێت “لەكۆمەڵگایەكداین كەسمان كەسمان خۆشناوێت، من هاتوم دەڵێم با یەكمان خۆشبوێت، با خۆشەویستی لەسەرو چەقۆوە بێت با خۆشەویستی لەسەرو ڕقەوە بێت”.\nئاوێنە: تەواو كردنی پەیكەری كلتورو خۆشەویستی چەندی خایاندوە؟\nزیرەك میرە: ساڵێك‌و شەش مانگی ویستوە تا تەواو بوە، لەمادەی ستیل پێكهاتوە‌و بەرزیەكەی نۆ مەترە‌و قورسایەكەی چوار تەن‌و نیوە، كلتورو خۆشەویستی بەو مانایە دێت كە كلتوری خۆشەویستی لەناو ئێمەدا كاڵبۆتەوە، ئەوەندەی ڕق زیادی كردوە لەناو ئێمەدا خۆشەویستی بونی نیە، ئەمەش لەسەرەوە بۆ خوارەوە دەست پێدەكات لەسیاسەیەكانمان بۆ هونەرمەندەكانمان، تا نوسەرەكانمان، تا ناو خێزانەكانمان. بەشێوەیەكی گشتی خۆشەویستی لەكاڵ بونەوەدایە، بۆیە سەبارەت بەشێوازی وێنەی پڕۆژەكە بۆچی چەقۆم داناوە؟ چەقۆ هەمیشە دەوری لەتبون دەبینێت، چەقۆ هەمیشە دەوری ڕق‌و كینە دەبینێت، بەڵام لەبەرامبەردا خۆشەویستی هەمیشە دەوری لكاندن‌و لێك نزیك بونەوە دەبینێت، بۆیە ئێمە ئەگەر كلتوری خۆشەویستی زیندو بكەنەوە زاڵدەبین یان سەردەكەوین بەسەر نوكی چەقۆكانداو دەیشكێنین.\nئاوێنە: بۆچی لەبری چەقۆ دەمانچە یان كڵاشینكۆفت بەكارنەهێنا؟\nزیرەك میرە: بۆیە چەقۆم بەكارهێناوە هەمیشە بونی هەبوە لەنەمانی خۆشەویستی لەناو ئێمەدا، بەشێكی دیكەی ئەوەیە كەمن وەك هونەرمەندێك پێموابوە چەقۆ جوانە، دەشێت كڵاشینكۆفێك بێت بەڕاستی دەشێت دەمانچەیەك بێت، بەڵام بەبینینی من چەقۆم پێجوانتر بوە، چونكە من پێموایە لەتبون بەو مانایەی نا كە خەیارێك لەت دەكەیت، لەتبون لەخۆشەویستیدا دوركەوتنەوەی دو پارچە یان دو مرۆڤ لەخۆشەویستیدا، كە چەقۆم پێ باشتر بو لەو حاڵەتەدا. پێشم وایە كارێكی هونەریە من كردومە یانی ڕەنگە ئەگەر هونەرمەندێكی دیكە بیكردایە، كە هەڵبەت هونەرمەندی زۆرباشمان هەیە، هونەرمەنێكی دیكە بێت كار بكات بەو ئایدیایەی من كارنەكات بەبینینی من پێموابو چەقۆ باشتر پەیامەكەم دەگەیەنێت پێشموایە پەیامەكەی گەیاندوە. پێشموایە كاری زیندو دەبێت گفتوگۆ دروست بكات، هەركارێك فیكرێكی لەپشتەوە بو دەبێت گفتوگۆ دروست بكات لەكۆتایدا من نەهاتوم شتێك دروست بكەم بونی نەبێت، باسی شتێك دەكەم ڕاستیە، بۆ دەبێت ڕاستی تاڵ بێت؟ بۆ دەبێت ئێمە كاتێك كە باس لەشتێك دەكەین كە بونی هەیە واتا من دەستم خستۆتە سەر برینێك ئێستا كولاوەتەوە هەموی ئازاری دێت با دەست بخەینە سەر برینەكانمان. پێموایە كاری هونەرو هونەرمەندان‌و كەسانی دەستە بژێر ئەوەیە، كە دەست بخەینە سەر برینەكانمان، بەراستی دەبێت بزانین كە نازانین، دەبێت بزانین هەڵەین. كرۆكی پڕۆژەكەم بۆ ئەوەیە كە خۆشەویستی لەنێوانماندا نەماوە ئێمە ڕقمان لەهەولێرە، هەولێر ڕقی لەدهۆكە، دهۆك ڕقی لەهەردوكامانە، بۆ ئەمە كێ ئەو ئاوەی ڕشتوە؟ كێ تۆوی نەمانی ئەو خۆشەویستیەی ڕشتوە لەنێوانماندا لەكاتێكدا ئێمە یەك نەتەوەین، یەك حكومەتین.\nئاوێنە: نەمانی ئەم خۆشەویستییە دەكەوێتە ئەستۆی كێ؟\nزیرەك میرە: بە ببڕوای من دەسەڵات‌و حیزبەكان ڕۆڵی سەرەكییان هەیە، چونكە پێموایە كاتێك كە تۆ گەلت كرد بەدو پارچەوە، شارەكانت كرد بە بیست بەشەوە، سێ شارین كوتلەت لێ دروست كرد. بەش بەشت كرد، رقت دروست كرد لەنێوان شارەكاندا لەنێوان تاكەكاندا لەنێوان ماڵەكاندا، بەداخەوە لەكۆمەڵگایەكداین كەسمان كەسمان خۆشناوێت من هاتوم دەڵێم با یەكمان خۆشبوێت، با خۆشەویستی لەسەرو چەقۆوە بێت با خۆشەویستی لەسەرو ڕقەوە بێت.\nئاوێنە: ئایا ئەم پەیكەرە گوزارشت لەخۆشەویستی نێوان دو ڕەگەزی نێر‌و مێ واوەتر دەكات؟\nزیرەك میرە: بۆ ئەگەر لەماڵەوە دایك‌و باوكێك یەكیان خۆشبوێت هەمو خێزانەكە بەختەوەر نیە؟! بۆ ئەگەر پێتان وایە ئەگەر دایك‌و باوك بەخۆشەویستی منداڵەكانیان پەروەردە بكەن ئەندامێكی تەندروست پەروەردە ناكەن؟! لەسەر شەقام‌و قوتابخانەكان لەزانكۆ؟ خۆشەویستی مرۆڤایەتی لەنێوان دو ڕەگەزەوە دەست پێدەكات، كاتێك كە من‌و خێزانەكەم بەختەوەر بوین بێگومان منداڵەكانمان بەختەوەر دەبن، بێگومان منداڵەكانمان تەندروست دەبن، بێگومان منداڵەكانمان ڕقیان تێدا نابێت، هەموی پەیوەندی بەدو ڕەگەزەوە هەیە، بەوشەیەكی باش بانگی منداڵەكەم بكەم هەرگیز وشەیەكی ناشرین لەدەمی نایەتە دەرەوە بەرامبەر هاوڕێكەی.\nئاوێنە: رەخنەی ئەوەت ئاڕاستە دەكرێ كە بۆچی كچەكەت خستوەتە سەر نوكی چەقۆكە نەك كوڕەكە؟\nزیرەك میرە: ئەو كارە زۆر بەباڵانس‌و ئەندازەیی دروست كراوە واتا ئەگەر تەماشا بكەیت دەیبینیت، ئەوەندە رق زاڵە بەسەرماندا كەم كەس هەیە بێت لایەنە هونەریەكەی ببینێت كە لەڕوی هونەریەوە چەند كوالێتی بەرزە لەڕوی ئەندازەییەوە چەند كوالێتی بەرزە، كە بەقەبارەی نۆ مەتر بەرزی قەبارەی كوڕو كچێك بەكێشی شەش سەد كیلۆ لەسەر نوكی پێ وەستاوە لەدەباشانیش، كە بە بەردەوامی هەرچی ڕەشەبای سلێمانییە لەو دەرگایەوە دێتە ژورەوە. بەداخەوە نایەن شیكاریو ڕاپۆرت لەسەر لایەنە باشەكانی بكەن تا ئێستا ڕاپۆرتێكم نەخوێندۆتەوە لەسەر لایەنە باشەكانی پەیكەرەكەم لەڕوی كوالێتی‌و هونەریەوە چەندە باشە‌و كارێكی جیهانیە.\nئاوێنە: ئایا ئەم پەیكەرە وەك خۆت دەڵێی لەئاستی هونەرییدا جیهانییە؟\nزیرەك میرە: بەڵێ، ئەم پەیكەرە زیاتر لە10 سەدە دەمێنێتەوە ئەگەر نەشكێت. دژە ژەنگە تەنانەت موگناتیز نایگرێت، بەرگەی سەرماو گەرما دەگرێت، لەمادەی ستیل پێكهاتوە هیچ كەشوهەوایەك كاریگەری نابێت لەسەری.\nئاوێنە: بڕی تێچونی چەندە؟\nزیرەك میرە: ئەو كەسەی پارەی پەیكەرەكەی دابین كردوە پێیخۆش نیە ناوی ئەو بڕە پارەیە ئاشكرا بكەم كە تێیچوە.\nئاوێنە: چی بەو كەسانە دەڵێیت كە رەخنە لەكارەكەت دەگرن؟\nزیرەك میرە: من بۆ هەمو ئەو بەڕێزانەی هەر شتێك دەنوسن لەسەر كارەكەم، تەمانە دەكەم شتێكی مەنتیقی بنوسن بۆ ئەوەی كەڵكیان لێ ببینم، نەك بە هەڕەمەكی لەخۆیانەوە شتێك بنوسن، لەكۆتایدا هەمو ئەو بەڕیزانەی ستایشی كارە هونەریەكە دەكەن، كە سەدان نامەم بەدەست گەشتوە هەمو ئەو بەڕێزانەی كە ڕەخنە لەكارەكە دەگرن لەكۆتایدا گفتوگۆ دروست دەكات، هەر كارێكی هونەری‌و ئەدەبی هەر رۆمانێك هەر كارێكی شانۆی گفتوگۆی دروست نەكرد پێموایە نەكرێت باشترە پێموایە كارێكی مردوە.\nنووسراوە لە 2018-08-13 9:29 pm


لەدوای پەرەسەندنی شەڕی ناوەخۆ کە بەرەو مەترسی زۆر گەورە دەڕوات، ئێمە ئیتر حەوسەلەی هیچ شتێکمان نەما، بۆیە بەر لەوەی روداوەکان بتەقنەوەو هاوسەنگی هێز بگۆڕێت کە لای کەسمان روون نەبوو بەمجۆرە دەبێت، کەمێك خۆمان کۆکردەوە.\nواتە؛ بەندە لە رۆژنامەی کوردستانی نوێ، گۆشەیەکم هەبوو بەناوی سیناراما. کە هەفتانە هەرجارەی فیلمێکی سینەمایی کوردییم لە دوالاپەڕە بڵاودەکرایەوە و خاتوو کەژاڵ ئەحمەد کە بەرپرسی ئەو لاپەرەیە بوو هاوکارێکی زۆر باشم بوو بۆ بڵاوکردنەوەی گۆشەکەو هەندێکجار دەچوومە لای دەستکاری بابەتەکانم دەکرد هیچ گرفتێکی لەسەر ئەو کارە نیشان نەدەدا.\nیەکەم کۆڕی سینەماییم لە گەلەری ئەربێلا\nلەناو گەرمەی ئەو گۆڕانکاری و گرژی و ئاڵۆزیەی هەندێکمان لە نزیکەوە وەک زانیاری ئاگاداری بووین، بەو دۆخەوە یەکەمین کۆڕی تایبەت بە هونەری – سینەمای کوردی- م لە گەلەری ئەربێلا ئەنجامداو هاوڕێم کەریمۆك، چیرۆکنووس و شانۆکارو شاعیرو رۆژنامەڤان «لەو کاتدا» کۆڕەکەی بەڕێوە برد.\nکۆڕەکە لە ٢٩- ئابی ١٩٩٦ بەڕێوچوو، ژمارەی ئامادەبووان زۆر نەبوو، بەڵام بۆ من و کەریمۆك ئەزمونێکی نوێ بوو وەک دوو هونەرمەندی تازە پێگەیشتوو لە ناوەندێکی گەلێك ناسراو و سەرنجڕاکێشی وەك گەلەری ئەربێلا کە مامۆستایەکی زانکۆو نووسەرێکی تازە گەڕاوەی وەکو فەرهاد پیرباڵ سەرپەرشتی دەکرد، لەوێ باسی سینەمای کوردییمان گەرم کردو بەلامەوە گرنگ بوو پیرباڵ لەو بایەخەی ئێمە بگات کە بۆ سینەمای کوردی دەستماندابۆیێ. چوون ئەو لە فەڕەنساو لە ئینستیتۆی کوردیی لە پاریس دکتۆرای لەو پەیمانگایە بە دەستهێنابوو کە یڵماز گونەی یەکێك بوو لە دامەزرێنەرانی.\nکۆڕەکەم لەماوەی نیو سەعاتدا تەواو کرد، گفتوگۆو گەنگەشەی لەسەر دروست بوو، یەکەم کەسیش کە تەوقی ئەو شەرمەی بۆ ئامادەبوان شکاند «بۆ ئەوەی کۆڕەکە گەرم وگوڕبێتر بێت» فەرها پیرباڵ بوو دەست خۆشی لێکردین و دیاربوو ئەو دەیویست زیاتر هانمان بدات و پرسیارەکەی لەبارەی گرفت و چۆنیەتی دەربازبوونی سینەمای کوردیی بوو لەوەی ئێستا تێیدایە، منیش لەچەند خاڵێکدا وەڵاممدایەوەو کەسانی تریش بەشداریان کردو تەلەفزیۆنی زەحمەتکێشانیش کە خۆم لەوێ کارم ئەکرد لەو ئێوارەیەدا ئامادەبوون و وەکو هەواڵێکی هونەری و روناکبیریش چەند جارێك لە هەواڵی شەودا بڵاوکرایەوە.\nئەو رۆژە خەمناکە، بە زۆر کەشێکی سینەماییانەمان لێ دروست کردو بە رووی زۆربەمانەوە دیاربوو کە دەبێ لە بەرەکانی جەنگی نێوان براکاندا چ خوێنێکی زۆر رژابێت، بۆیە نەمانزانی چۆن دەستی پێکردو چۆن بەو خێراییە تێپەڕی و بووە دواین کۆڕو دواین چالاکی گەلەری ئەربێلا؟!..\nکۆمارەکەی من و فەرهاد پیرباڵ و گروپی ٤٩\nلەگەڵ ئەو هەموو سەرقاڵیە، ماوەیەکی باشیش بە کاری رۆتینی بەرهەمهێنانی فیلمی دۆکیۆمێنتاری « کۆماری من» و «گروپی ٤٩»کە بڕیار بوو دکتۆر فەرهاد پیرباڵ پاڵەوانی سەرەکی ئەو فیلمە بێت، چەندین فەرمانگەم کرد تاوەکو بتوانم رەزامەندی وەربگرم لەسەر ئەوەی فیلمێک دروست دەکەین، بەڵام کاتی زۆری پێچوو. ئەوەندەی بەندە خەریکی ئەو رۆتینیاتە بووم کەسی واهەبوو بەبێ گرتنەبەری ئەو رۆتینیاتە فیلمیشیان دروست کردو کەسیش پێی نەوتن پشتی چاوتان دوو بری لەسەرە؟!.\nبەندە دەمویست رێز لەو حکومەتە کوردیە بگرم، بۆ من «کۆماری من» بوو بە»گروپی ٤٩»، هەر بۆیە بەو ناوە ویستم رۆڵی روناکبیرو هونەرمەندو هاونیشتیمانیانی کوردستان بخەمەڕوو کە لە «گروپی٤٩»دا هەوڵی زۆریاندا بەر لەشەڕ بگرن و نەهێڵن چیدیکە خوێنی رۆڵەکانی نیشتمان بڕژێ، بەڵام تا دەهات زیاتر رژا.\nلەسەروبەری تەقینەوەی گرژیەکاندابوو لە لایەن کاک حاکم سەردار بەڕێوەبەری دیوانی وەزارەت و بە واژۆی کاک کەریم دەشتی بەڕێوەبەری گشتی رۆشنبیری و هونەر ئاگادار کرامەوە کە کارەکانم رەزامەندی لەسەردراوەو هاوکاریەکی ماڵیشیان پێشکەش کردووم بۆ سەرخستنی فیلمەکەو ئەو بڕەپارەیەش (٣٠٠٠)تەنیا سێ هەزار دیناری سویسری بوو، بڕیارەکە لە ٨-٨-١٩٩٦ دەرچووبوو بەڵام درەنگ بەمن وتراو بەڵگەکانم لا ماوە و لە هەوڵی ئەوەدابووم سەردانی وەزارەت بکەم بەڵام فریا نەکەوتم وەریبگرم هاوکێشەکانی شەڕی ناوەخۆ گۆڕاو رژێمی عیراق هاوکاری ئەو هێزەی کرد کە پێشتر لە پایتەخت کرابوویە دەرەوەوئیدی هەولێر گیرا؟!.\nنێرگز بووکی کوردستان دواین بابەتی سیناراما\nگروپی سینەماش بەر شاڵاوەکە کەوت، ئەویش دوای ئەوەی ژمارە(٩)ی گۆشەی سیناراما-م لە رۆژنامەی کوردستانی نوێی ژمارە(١٣٧٣)ی رۆژی هەینی رێکەوتی٣٠-٨-١٩٩٦ دا بڵاوکردەوە ئیتر ناوی گروپی سینەمای کوردستانیش لەسەر ئەو رۆژنامەیە کە لەهەولێر چاپ و بڵاودەکرایەوە نەماو لەگەڵیدا گروپەکەش بەهۆی پەرتەوازەبوونی ئەندامانی، کاروچالاکی هونەری و کارگێڕی وەستا.\nبیرمە رۆژی پێنجشەممە بوو چوومە ئۆفیسی رۆژنامەی کوردستانی نوێ و لەوێ بۆ ماوەیەکی باش لە ژووی دوا لاپەڕە لەگەڵ خاتوو کەژاڵ ئەحمەد کەوتمە گفتوگۆی ئەوەی کە دەمەوێت هەندێك دەستکاری ئەو (٩)ژمارەیەی گۆشەی «سیناراما» بکەم کە لای ئەو دامنابوو، کەژاڵ خان بە زەردەخەنەیەکەوە ووتی؛ باشە بەڵام ژمارەی سبەینێمان داناوە، واتە؛ ژمارە (٩)کە فیلمی نێرگز بووکی کوردستان-ە، دەستی بۆ فایلەکە درێژ کردوو پێیدام و ووتی سەیرێکیان بکە بزانە چەند ژمارەیە.، منیش سەیرم کردو زیاتر مەبەستم وون نەبوونی وێنەکان بوو، بەڵام خۆش بەختانە هەمووی رێک وپێک وەکو خۆی مابوونەوە و بە « زەردەخەنەوە» ووتی؛ کەی چاکیان دەکەیەوە؟. منیش وەکو ئەو زەردەخەنەیەکم کردوو هەردووکمان لەیەک تێگەیشتین کە زوو زوو داوای دەستکاری ژمارەکانی پێشووتریشم کردووە، هەرچۆنێك بێت دوای چا خواردنەوەو گەنگەشەیەکی کورت لەسەر سینەمای کوردیی، بابەتەکانم وەرگرتەوەو بە پێیان بەرەو قەڵات کەوتمەڕێ. لە رێگادا کەشێکی زۆر خەمگین دایگرتم هەولێرم وەکو جاران نەدەهاتە بەرچاو، هیچ چێژێکم لەو رێکردنە نەبینی. لەسەر قەڵاش خۆم نەگرت و گەڕامەوە ماڵ، بۆ شەویش نۆرەی خوێندنەوەی هەواڵەکان-م بوو واتە ئەو شەوە ئێشکگریش بووم دوای پشوویەکی کورت، گەڕامەوە تەلەفزیۆن.\nکۆتا شەوی تەلەفزیۆنی زەحمەتکێشان\nدوای نیوەڕۆ بەرەو تەلەفزیۆن بەڕێکەوتم، لەبەردەم جادەی لای دادگاو وێنەگرەکان لە تەکسی دابەزیم، بە دەم گۆرانیەوە سەرکەوتم، هیچ خۆش نەبوو، گۆرانیەکانم ئەگۆڕی و خۆشم نەمئەزانی چی ئەڵێم؟!.\nپاکەتی جگەرەم دەرهێناو لەناوەڕاستی جادەکە لەسەر دیواربەندییەکە روەوە دادگاو سینەما سیروان دانیشتم، هەناسەیەکم هەڵکێشاو جگەرەکەم داگیرساند، دونیا زۆر بێدەنگ بوو، چۆلتر لەجارانیش دەهاتەبەرچاوانم، هەستام و بەڕێکەوتمەوەو نزیك بارەگای تەلەفزیۆن سەیرێکی تری هەولێرم کرد، نیو پانۆڕاما کە دەکاتە ئەوەندەی لە دیوێکیدا لێمانەوە دیارە. ئیتر بە پەیژە ئاسنینەکانی بارەگا سەرکەوتم و لە پرسگەوە نائاسایی دەهاتە بەرچاو، گەیشتمە ژووری بێژەران و ئەوەی لەوێ بوو ساردو سڕ دەردەکەوتن، ژاوە ژاو هەبوو، سەرنجمدا وردە وردە کەرەستەکانی تەلەفزیۆن بەتایبەتی ئەرشیف کۆدەکرایەوە. ئەو شەوە تا کۆتایی پەخشی تەلەفزیۆن کە دوابابەت فیلمی شەو بوو، مامەوە.


رەنگدانەوەی پەروەردەی دایك لە سەركەسایەتیی منداڵ - VOK Radio\nمەحموود عەبدولكەریم باجەڵان، سەرپەرشتیاری پەروەردەییە لە سلێمانی و سەبارەت بە هەمان پرس رایوایە: «دایك قوتابخانەی یەكەمی پەروەردەی منداڵە و كاریگەریی رۆڵ و پێگەی دایك زۆر بەهێزە لە بنیادنانی كەسێتی و جۆری پێگەیاندنی منداڵدا، چونكە دایك بە هۆی ئەو تایبەتمەندییانەی كە خوای گەورە پێی بەخشیوە لە هەڵگرتنی منداڵ و دواتریش شیرپێدان و بەخێوكردن و ئەو هەست وسۆزە زۆرەی كە بەرامبەر بە منداڵ هەیەتی و ئەو ماوە زۆرەی كە منداڵ لەگەڵ دایكدا بەسەری دەبات، وای كردووە كاریگەری دایك زیاتر بێت، بەڵام ئەمەش واتای ئەوە نییە كە باوكان خۆیان ببوێرێنن لەو پرۆسە گەورەیەی پەروەردەكردنی منداڵ، هاوكاریكردن و دابەشكردنی رۆڵەكان لە پێگەیاندنی منداڵدا كارێكی پێویستە و لەیەك گەشتن و هاوكاریكردنی دایك لە ماڵەوە و لە دەرەوە بۆ بنیادنانی هەلومەرجێكی تەندروستی پەروەردەیی زۆر پێویستە، تا منداڵ تیایدا بە ئارامی و هاوسەنگی گەورە ببێت و بنیادی كەسێتی و تواناكانی بنێت، هەروەك لە توێژینەوەیەكی ئەمریكی دەركەوتووە كە دوانزە هەزار دایك و باوك تیادا بەشدار بوون، دایكان بە رێژەیكی زۆر زیاتر ماندوودەبن و تووشی گوشار و پەستانی دەروونی دەبن لە مانەوەیان لەگەڵ منداڵان و بەشێكی زۆری كاتەكانیان بە منداڵەوە سەرقاڵن، لە هەموو ساتەكاندا بە خۆش و ناخۆشیەوە، بەڵام باوكان تەنیا لەكاتی كات بەسەربردن و یاری لەگەڵ منداڵەكانیان دەبن، ئەمەش كارێكی ناهاوسەنگە و بۆیە دەبێت باوكان بەشێكی ئەو بەرپرسیارێتیەی پەروەردەی منداڵەكانیان لە ئەستۆ بگرن.»\nچالاكی مەدەنی شیلان ئاستەیی سەرەتا باسی ئەوە دەكات كە «هەست بە بەرپرسیاریەتیی دایك بۆ منداڵ وا لە دایك دەكات، هەمیشە حەز دەكات منداڵ لە ژێر پەروەردەی خۆیدا پێی بگەیەنێت و پەروەردەی بكات، لێرەشدا دایك هەڵدەستێ بە ئەركێكی پیرۆز، ئەویش پەروەردەكردنی منداڵەكەیەتی لەلایەن خۆیەوە تا تەمەنی هەستكردن و ژیری و پێگەیاندن، منداڵ لەژێر رەحمەت و سۆز و میهرەبانی و فێركردن و پەروەردە و تەنانەت بە سزادانی سووك لە لایەن دایكەوە كەسایەتی و ئەخڵاق دروست دەبێت، واتا، ئاخافتن و جۆری مامەڵەكردنی دایك (بە ئەرێنی و نەرێنی) لەگەڵ منداڵ راستەوخۆ كاریگەری لە سەر كەسێتی منداڵەكەی دەبێت. دەتوانین بڵێن منداڵ هەویرێكی نەشێلدراوە، چۆنت بوێ ئاوای دەشێلی، بۆیە پێویستە دایك پەروەردەیەكی ژیرانە و مرۆڤانەی هەبێ، تا منداڵەكەی ژێر و سەردەمیانە پێ بگات.» گوتیشی: «دایك بە گشتی و دایكی كورد بەتایبەتی هەر لە دێر زەمانەوە هەوڵێكی چڕوپڕیان داوە بو ئەوەی منداڵ بە جوانترین شێوە پەروەردەی بكەن. دایكانی ئەمڕو لە پەروەردەی منداڵ ئەركێكی قورستریان هەیە، ئەویش بە هۆی ئەو تەكنەلۆژیایەی كە ئێستا زورێك لە منداڵان و لاوانی نەوجەوان پێوەی بەستراونەتەوە. كاری گرینگیش كە دایك پێویستە بۆ دروستكردنی كەسایەتییەكی باش بۆ منداڵەكەی بیكات، متمانەپێكردن و چاودێرییە و هەمیشە دەبێت هەوڵی نزیكبوونەوە لە منداڵەكەی بدات، هەم وەكو دایك و هەم وەكو هاوڕێ. من وەكو دایكێك كە لە هەندەران دەژیم، ئەركێكی قورسترم هەیە، ئەویش بە هۆی ئەو دابونەریتانەیە كە لەم وڵاتانە هەن. دین، كولتوور و دابونەریت و زمانیان جیاوازە لەگەڵ كوردستان، جا پەروەردەی منداڵ تەنیا خوێندن و بەخێوكردن نییە و چەندین خاڵی دی لە خۆی دەگرێت، لەوانە: چالاكیی منداڵ وەكو خوڵی راهێنانی وەرزشی، شێوەكاری، زمانەوانی و چەندان چالاكیی دیكە بۆ ئەوەی منداڵ لە منداڵبوونی چێژوەربگرێت و داهاتووشی گەش بێت.»


گه‌ڕانه‌وه بۆ ئاوایی – پەڕە 17 – Knwe.org\nسەرەکی » وتار » ته‌ها سلێمان » گه‌ڕانه‌وه بۆ ئاواییپەڕە 17\nله نێوان ئێره و ئه‌وێ دا\nگه‌ڕانه‌وه بۆ ئاوایی\nباوكم خوێنه‌واری نه‌بوو، به‌ڵام زۆرجار مامه یاسینمی وه‌گیرئه‌هاوردو ئه‌یووت بێ قورعانم پێبخوێنه. ئیتر ئه‌ویش هه‌م باوكم برا گه‌وره‌ی بوو، هه‌میش شه‌رمی لێئه‌كرد، بۆیه به‌ناچاریش بێت مه‌جبوور ئه‌وی دانیشێ و قورعانی پێ بێژێ. به‌م شێوه‌یه باوكم زۆر ئایه‌ت و حه‌دیسی له به‌ركردبوو. باوكم ده‌نگیشی خۆش بوو، جارجار هه‌ر خۆی سینیه‌كی ئه‌گرده ده‌سته‌وه‌و له جیاتی ده‌ف به‌ده‌ست لێی ئه‌داو مه‌قام یان سۆزێكی ئه‌چڕی، یان زۆرجاریش به ده‌نگ قورعانی ئه‌خوێند، به تایبه‌ت ئه‌وانه‌ی وا مامه‌م پێی له‌به‌ر ئه‌كرد. عه‌نتیكه بوو، هه‌تا سه‌یری ئایه‌ته‌كه‌شی نه‌كردایه نه‌یئه‌زانی بیانخوێنێ. جا پێش ئه‌وه‌ی باسی باوكم و من و خالدو هه‌نێ كتێبتان بۆبكه‌م، با باسی یه‌ك دووشتی خۆشیتان بۆبكه‌م. جارێك بیرمه شوكر میمكم نه‌شمێ هاتیوو بۆ ئاوایی، كات جۆدره‌و بیوو، باوكم و مامه‌م مه‌حه‌مه‌د له به‌رده‌م كونا قه‌ل و په‌لێل كونا خه‌ڕات، دره‌ویان ئه‌كرد شه‌وه‌كه‌ی شوكر وتی:\n-خاڵۆ به‌یانی منیش تیم بۆ دره‌و،\n-باشه كوڕم به‌س له‌نیوه‌ی رێ رانه‌كیتۆ..\n-ناوه‌ڵا خاڵۆ من وا ئه‌ناسی..\n-ئێ باشه رۆڵه یاخوا..\nبه‌یانی باوكم چووی بۆ دره‌و، شوكریش له‌گه‌ڵیا رۆیی، ئێمه‌ش چاشته‌نگا نان و دۆمان بۆیان بردو دوایش له‌دوای ده‌ستیانه‌وه مه‌ڵۆكانمان خڕ ئه‌كردۆو ئه‌مانكرده تایه. له‌دوای نانی چێشته‌نگاو، شوكر دیار نه‌ما. مامه‌م مه‌حه‌مه‌د وتی:\n-كاكه ئه‌وه شوكر چی پێهات؟\n-به‌خوا مه‌عین ڕای كرد؟\nكه‌مێكی تری پێ چووی، مام مه‌حه‌مه‌د هه‌متر دووباره‌ی كردۆو وتی:\n-كاكه شوكر رایكرد\n-به‌خوا كاكه مه‌عین رای كرد\n-كوره ده ڕائه‌كا تێتۆ نایه‌تۆ له كووس دایكی به‌م\nئیتر له‌یره‌وه فلیم درووست بووی، خۆی هه‌رواش بووی شوكر فێڵێكی دۆزیبوه‌و هاتبو بۆ ئاوایی، به‌س ئێواره هاتینۆ بۆ ماڵ میمكم نه‌شمێ و میمكم نازه له ماڵمان بووین. ئێمه وتمانه میمكم نازه وتمان باوكم جمانی داوه. ئه‌ویش وتی وه‌كێ؟ وتمان وه‌میمك خۆی ئاوا ئێژێ.. میمكم نازه‌ش له پاكی و ساده‌یی خۆی و خۆشه‌ویستی بۆ باوكم وتی:\n-باڵێ سلێمان برازام جمان نادا، جمان بدات چاوی كوێر ئه‌وێ..\n-ئیهێو وه‌ڵا نه‌چاوم كوێر ئه‌وێ و نه‌هیچ..\nجا بابیرم نه‌چێتۆ، باوكم مانگانه كه ئه‌چووی بۆ كفری یان كه‌لار گشت جارێ بیرمه ئه‌م كتیب و نامیلكانه‌ی بۆ خالدو من ئه‌هاورد، (رۆسته‌م و زۆراب، له‌یلێ و مه‌جنون، شرین و فه‌رهاد، خورشیدو خاوه‌ر، مه‌ولوود نامه‌ی پێغه‌مبه‌ر) و هه‌ندێكی تر كه‌بیرم نه‌ماوه. هه‌ر به‌ڕاستی خوێندنه‌وه‌ی ئه‌و داستانه میلیانه بۆ ئێمه‌و ئه‌و كاته ئه‌وه‌نده تام و له‌زه‌تی بووی، قه‌ت ته‌واو ناوێ. خۆ هه‌قیشه بیسه‌لمێنم، راسته ئێمه له مه‌دره‌سه فێری خوێندن بووین، به‌ڵام وه‌ڕاستی ئه‌گه‌ر شتێك له خوێنه‌واری بزانین، باوكم و ئه‌و كتیب و نامیلكانه بوون. ئینجا له هه‌مووی سه‌یرو سه‌مه‌ره‌تر خه‌ڵك ئاوایی وه‌باوكمیان ئه‌ووت: سلێمان ئه‌م هه‌موو پاره جوانه ئه‌داته ئه‌م كوته كاغه‌زانه‌و عه‌مه‌لی مناڵه‌كانی پێ شه‌ڕ ئه‌كا، ئه‌رێ ئه‌وه بۆچی خه‌ڵكی ئاوایی ئاوا بووین، بیرم تێ ئه‌شیانووت: ئێمه مناڵ بنێرینه مه‌دره‌سه‌و مامۆستای سه‌گ باوك پاره وه‌ربگرێ؟ كوره وه‌ڵا ئه‌شیانووت: سلێمان بۆیه مناڵه‌كانی ئه‌نێرێته مه‌دره‌سه چونكه خۆی بووه فه‌ڕاش و مه‌عاش وه‌رئه‌گرێ؟\nمام خورشیدی فه‌ریق زه‌ڕین كه‌سێكی بێوه‌ی، خاكی و ده‌س و دڵ پاك، قسه‌خۆش و گفتو لفت شرین، باوه‌ڕناكه‌م یه‌ك كه‌سی ئاوایی، به‌گه‌وره‌و بچوك ڕۆژێك دڵی لێی ئێشابێ. ئه‌م مام خورشیده خۆی و مه‌حه‌مه‌د دووبرابیووین و بیرم نایه‌و نازانم خۆیشكیان بیوو یان نا. مه‌حمه‌دی برای دره‌نگ ژنی هاوردو نازانم چه‌ن مناڵی بیوو، به‌س ئه‌زانم له‌ئه‌نفالا خۆی و ژن و مناڵه‌كانی ئه‌نفال كریان و بێ سه‌روشوێنن، ماڵی مام خورشیدیش بێجگه له‌وه‌ی خۆی ئه‌نفال و بێ سه‌روشوێنه، (ئامین) خێزانه‌كه‌ی و مناڵه‌كانی (ئاوات، شێرزاد، مه‌جید، سوعاد، له‌یلا)و ناوی ئه‌وه‌كانیان نازانم برانه نوگره‌سه‌لمان و له‌وره دوان له‌كچه‌كانی وه‌به‌رچاوی (ئامین) ۆ ده‌مرن و له‌و سه‌حرای لمه‌دا ئه‌یانكه‌نه ژێر لمه‌وه‌و دوویریش نیه، وه‌ك ئێژن ئه‌و سه‌گه ڕه‌شه سه‌گه‌نازكوشتووه، لاشه‌كانیانی خواردوێ. هه‌رچی مام خورشیدی بێ سه‌روشوێنیشه، به‌شاهیدی خه‌ڵكی ئاوایی ئه‌مه‌نه مناڵه‌كانی خۆش گه‌ره‌گووی، قه‌سیای ئه‌كرد هه‌رچی هه‌یه بۆیان بكات، مه‌جیدیان كه ئیسا له‌به‌ریتانیایه پێسی زۆر ڕه‌شیوو، مام خورشید پێی ئه‌وت (مه‌جه‌سویر)، ئیتر ئه‌م مه‌جیده‌ڕه‌شه، مه‌جه‌سویری وه‌سه‌را بڕیاو ئیسایش زۆربه‌ی خه‌ڵكی ئاوایی ئه‌وانه‌ی واماون، وه مه‌جه‌سویر بانگی ئه‌كه‌ن.\nئه‌رێ وه‌ڕاست ئه‌و مام خورشیده له‌ژیانا ئازاری چۆله‌كه‌یه‌كیشی نه‌ئه‌دا، ئیتر ئه‌و حكومه‌ته زاڵم و مه‌لعوونه بۆچی بردی و نه‌گه‌ڕایه‌وه؟ باشه تۆبێژی مام خورشید هه‌ڕه‌شه بوێ بۆ سه‌رحكومه‌ت؟ جاخۆ ئه‌وانه‌ی تری ئاوایش هه‌روه‌ك مام خورشید بووین و حكومه‌ت بردیانی و نه‌گه‌ڕانه‌وه‌و ئه‌وانیش جگه له‌شوان و گاوان و جفتیارو وه‌رزێری ماڵی خۆیان هیچی تر نه‌وین؟ كه‌واته مام خورشیدو خورشیده‌كانی ئاوایی ئامانج بووین بۆ له‌ناوبردن، ئیتر بۆ حكومه‌ت گرنگی نه‌وی شوانن یان گاوان، جفتیارن یان وه‌رزێر، فه‌قیرن و هه‌ژار!\nئه‌رێ ئێوه پێم بێژن مام خورشید بۆ ئه‌وه‌نه قسه‌ی خۆشویوو؟ باشه ئه‌م كابرایه بۆ نه‌یه‌زانی درۆو ده‌له‌سه چیه؟ ئه‌ی بۆ ئه‌وه‌نه مناڵی خۆش گه‌ره‌كوی؟ ئه‌ی بۆ ده‌ستت بخستایه‌ته ئه‌ولای ماڵه‌كه‌ی نه‌یئه‌وت بۆ وائه‌كه‌ی؟ ئه‌رێ ئێوه بێژن ئه‌وێ له‌و كاته‌ی مام خورشید له‌گه‌ڵ خه‌ڵك ئاوایی زینه‌وه‌چاڵ كریاون، چی وه‌خه‌ڵك ئاوایی وتوێ؟\nمن له‌باره‌ی ئه‌و سوعالانه‌وه ته‌قه‌ی سه‌رم تێ و هیچ نازانم، به‌س ئه‌وه‌ی بیرم ماوه خه‌نینه نه‌رم و هێمنه‌كانی مام خورشیده، كه‌ئه‌گه‌ر یه‌كێ هه‌ربۆخۆشیش خڕكێكی هه‌ڵگرتایه‌و بیدایه وه‌سه‌ریا بیشكانایه، ڕه‌نگه ئه‌و ته‌نیا بیوتایه حه‌ی حه‌ی براكه بۆ وات كرد یان بیوتایه له‌سه‌رخۆت براكه‌م له‌سه‌رخۆت ئه‌ی نازانی ئێشی تێ؟ ئێ مام خورشید ئه‌گه‌ر ئیسا توو له‌یره بوایه‌یت، ئه‌زانم ئاواتت بانگ ئه‌كردو ئه‌تووت : ئاده‌ی به‌شه‌كه‌ی باوكی پێم بێژه چوێن بووی ئه‌و به‌یته‌ت نویسی كه ئێژێ:\nبیس و چوار سه‌عات وه‌بانی قیرا\nهه‌تاكو بمرم ئه‌وه‌م له بیرا\nئینجا مه‌جه‌سویرت بانگ ئه‌كردو ئه‌تووت: ڕۆڵه ئێژن های له‌وڵاتێك بیر له‌گشت شتێك ئه‌كه‌نۆ به‌س ئێمه نه‌وێ؟\nمام خورشید له‌ئاواییدا خاوه‌نی فره‌ترین حیكایه‌تی خۆش بوی، كه یه‌كێك له‌حیكاته خۆشه‌كانی بوه قسه‌ی ڕۆژانه‌ی سه‌ر زوانی خه‌ڵك ئه‌وه‌بوی، له‌فه‌سڵی زمسانا كاتێ كه شه‌و سایه‌قه ئه‌وی، به‌یانی خه‌ڵك هه‌ڵئه‌سیاو ئه‌چوینه سه‌ر ئیش و كار، یان یه‌كێ په‌زی ده‌رئه‌كردو یه‌كێ گایه‌ل و یه‌كێ ساوه‌و یه‌كێ په‌چا ماڵین وهه‌ر یه‌كێ وه ئیشێكه‌وه مه‌شغوڵ ئه‌وی، ئه‌ویش پاڵتاوێكی ڕه‌ش ودرێژی ئه‌كرده به‌ری و دووگمه‌كانی له‌خوارۆ بۆ سه‌رۆ ئه‌دا، كه ئه‌گه‌یه لات ئه‌یووت: مانوی نه‌وی و ده‌نگ و باس خۆشه. ئینجا بێ ئه‌وه‌ی جواب وه‌ربگرێ و هه‌ر خۆی ئه‌یووت: زۆر باشه (په‌خشه‌ی نیه). په‌خشه‌ی نیه، یه‌عنی دنیا فێنكه‌و وه‌دڵ توه. ئیتر زمسان یان تاوسان یان پایز یان به‌هار هه‌ر فه‌سڵێك بویایه، خه‌ڵك ئه‌گه‌ینه یه‌ك و دوای مانی نه‌وی، ئه‌یانوت (ده‌نگ و باس خۆشه په‌خشه‌ی نیه).\nجارێكیان له‌لای مێرگی هه‌لاج یان وه‌ك ئاوایی پێی ئێژن سێنگ هه‌لاج، من لای په‌زه‌كانی خۆمان بیووم و نه‌مزانی مام خورشید له‌و نزیكه‌یه، ساورێن قه‌له‌م خسته دوای خۆم و بردم بۆ شوێن شاره مێرووچه‌یه‌ك له‌ناو خه‌له‌ی ئه‌و، ساورێن قه‌له‌ش هه‌تا توانی خه‌له‌ی خواردو سگی به‌رز بیوۆ. كاتێ سه‌رم به‌رزكردۆ مام خورشید سه‌یرمی ئه‌كردو نه‌مزانی چی بێژم و ئه‌وه‌نه‌م بۆهات:\n-مام خورشید مانی نه‌وی..\n-خوا عافت كا كوڕم..\nهاتم درۆیه‌ك بكه‌م و بێژم وه‌ڵا مام خورشید ساورێنه‌كه هاته ئه‌یره‌و گه‌ره‌كمه ده‌ری بكه‌م. ئه‌و نه‌یهێڵا قسه‌كه‌م بكه‌م و وتی:\n-ساورێنه‌كه‌ت باش قه‌ڵه‌و بووه‌و ئیمساڵ له‌وه‌ختی بزن وه‌ته‌گه باش ئه‌وێ..\n-ئاخر مام خورشید..\n-ئێژم كوڕه‌كه‌ی مام سڵێمان سه‌رمات نیه..\n-نانا مام خورشید..\n-ئێ زۆر باشه په‌خشه‌یشی نیه..\n-ده‌باشه به‌س ئیتر وه‌بێ پرس ساورێنه‌كه‌ت مه‌كه ناو خه‌له‌كه..\nمنیش عه‌رز شه‌قی نه‌ئه‌برد بچمه ناوییه‌وه‌و ئه‌ویش لێیداو ڕۆیی..\nئینجا نازانم كاتێ مام خورشید له‌گه‌ڵ خه‌ڵكی ئاوایی بریان بۆ سه‌حرای عه‌رعه‌ری لماوی، قسه خۆشه‌كانی بیر ماوی یان حكومه‌ت و ئه‌نفال و ئێشی دابڕانی له ئامین و مه‌جه‌سویرو مناڵه‌كانی، گشتیانی له‌بیربردۆ؟\nده‌قی بڕیاره‌كه‌ی دادگا\nشوێنی گۆڕی به كۆمه‌ڵی بارزانییه‌كان\nسەرۆك كۆمار:چارەسەركردنی پرسی سوریا\nكۆسرەت رەسوڵ: رێگە بە كۆمەڵكوژی و هێرش بۆ سەر كورد نەدرێ\nلایەنەكانی (هاوپەیمانیی كوردستانی) پەیماننامەیان ئیمزاكرد\nئه‌و سه‌ركردانه‌ی كه‌مترین ماوه حوكمیان كردووهRead more.\nهونه‌ری كه‌ره‌سه‌ته ره‌قه‌كانRead more.\n« پێشتر 1 … 15 16 17 18 دواتر »\nهۆكاره‌كانی جینۆسایدو راگواستنی بارزانییه‌كان\nتەها سلێمان كۆمه‌ڵێك هۆكار هه‌ن، كه به‌رده‌وام ناوچه‌ی بارزان و ...\nislami sohbet dini forum ko-cuce sesli chat En Güvenilir Canlı Ba goldenbahis


كار بۆ گه‌ڕاندنه‌وه‌ی ملیۆنێك نازح ده‌كرێت\nنوری دلێمی وه‌زیری پلاندانانی عێراق رایگه‌یاند كار بۆ گه‌ڕاندنه‌وه‌ی هه‌موو نازحه‌كانی عێراق ده‌كرێت بۆ سه‌ر ماڵوحاڵی خۆیان و ئاماژه‌یدا كه فایلی ئاواره‌كانی ناوه‌وه‌ی عێراق به ته‌واوه‌تی داده‌خرێت.\nئاماره‌كانی وه‌زاره‌تی پلاندانانیش له عێراق باس له بوونی یه‌ك ملیۆن نازح ده‌كات كه له‌ناو عێراق له خێوه‌تگه‌كان یان نیشته‌جێی كاتی له دۆخێكی ناهه‌مواردا له شاره‌كانی تر گوزه‌ران ده‌كه‌ن.\nجێی باسه دوای نه‌هێشتنی تیرۆرستانی داعش له‌ماوه‌ی ساڵی رابردوو نزیكه‌ی چوار ملیۆن كه‌س گه‌ڕاونه‌ته‌وه شاره‌كانی خۆیان.\nله لایه‌كی تره‌وه حه‌یده‌ر عه‌بادی سه‌رۆكی (ئه‌لنه‌سر) و سه‌رۆكوزیرانی پێشووی عێراق له كۆبوونه‌وه‌یه‌كی نێوان هه‌ردوو هاوپه‌یمانی (ئیئتلاف و ئه‌لنه‌سر) رایگه‌یاند: چه‌ندین گروپی مافیاو میلیشای چه‌كدار هه‌ن ده‌یانه‌وێت جڵه‌وی وڵات بگرنه‌ده‌ست و به‌ره‌و هه‌ڵدێری ببه‌ن.\nله كۆبوونه‌وه‌كه‌دا باس له سه‌ره‌تای دامه‌زراندنی كابینه‌ی ده‌وڵه‌ت كراو به ئاڵۆز وه‌سفكرا، عه‌بادی له‌و باره‌یه‌وه وتی:” پێویسته حكومه‌ت دوور له پشكپشكێنه‌و به‌رژه‌وه‌ندییه‌كان دابمه‌زرێت و ئه‌مه‌ش كاتی زۆری ده‌وێت”.\n1/13/2019 11:12:16 PM


نامێلکه‌ی تایبه‌ت به‌بۆنه‌ی 45 ساڵه‌ی له سێداره‌دانی شه‌هید مه‌لا ئاواره و هاوڕێیانی. ئا: ڕەحمان نەقشی – Giareng\nهەروەک ئاگادارن مێژووی پڕ هەوراز و نشێوی خەبات و تێکۆشانی حیزبی دیموکراتی کوردستان لە ماوەی ٦٨ ساڵی رابردوو دا، پڕ لە شانازی و سەرکەوتن و هاوکات پڕ لە کارەساتی دڵتەزێن. چ سەرکەوتنەکان و چ کارەساتەکان، ڕازێنەرەوەی یەکە بەیەکەی ئەو مێژووەن و شایەتی ئەوە دەدەن کە گەلی کورد لە ڕۆژهەڵاتی کوردستان بە گستی و حیزبی دیوکراتی کوردستان بە تایبەتی، هیچ کات لە بەرامبەر ناحەقی و زوڵم و چەوسانەوە دا بێدەنگ نەبوون و تەنانەت لەو پێناوە دا سەری دەیان ڕۆڵەی ئەو گەلە کەوتووەتە سەر خاک.\nلە ٤٥مین ساڵەوەگەڕی ئەو سەرهەڵدانە ڕۆشنبیر و شۆڕشگێڕانەیە دا دەیان نووسراوە و بابەت و لێکدانەوە لە لایەن نووسەر و ڕۆشنبیرانی گەلەکەمانەوە نووسران و بڵاو کرانەوە. بە مەبەستی گەیاندنی زانیاری زیاتر و ئاشنا کردنی شۆڕشگێرانی ئێستا و نەوەکانی نوێی گەلەکەمان، بەرێز رەحمان نەقشی ئەرکی کۆکردنەوە ئەو نووسراوانەی لە دووتوێی نامیلەکەیەک دا گرتووەتە ئەستۆ.\nكۆچی دوایی برای شه‌هێدێكی حیزبی دێموكراتی كوردستان


وه‌زاره‌تی دارایی حكومه‌تی هه‌رێم خشته‌ی نوێی موچه ئاماده‌ده‌كات\nوه‌زاره‌تی دارایی سه‌رقاڵی ئاماده‌كردنی خشته‌ی نوێی موچه‌ی وه‌زاره‌ته‌كانه، وته‌بێژی حكومه‌تی هه‌رێمیش زانیاری له‌وباره‌یه‌وه ئاشكراده‌كات و ڕونكردنه‌وه‌ی زیاتر ده‌خاته‌ڕوو، ده‌شڵێت:"په‌یوه‌ندیه‌كانمان له‌گه‌ڵ توركیادا زۆرباشه‌و هه‌وڵی زیاتریش هه‌یه بۆ ئاساییبونه‌وه‌ی په‌یوه‌ندیه‌كانمان".\nسه‌فین دزه‌یی وته‌بێژی حكومه‌تی هه‌رێم له‌كۆنگره‌یه‌كی ڕۆژنامه‌وانیدا له‌شاری هه‌ولێر ڕایگه‌یاند، "به‌گوێره‌ی ئه‌و داهاته‌ی ده‌ستی حكومه‌تی هه‌رێم ده‌كه‌وێت دابه‌شكردنی موچه‌ش به‌رده‌وامده‌بێت".\nوتیشی:"له‌ئێستادا وه‌زاره‌تی دارایی و ئابوری حكومه‌تی هه‌رێم سه‌رقاڵی داڕشتنی خشته‌یه‌كی نوێی موچه‌یه بۆ دابه‌شكردنی موچه‌ی فه‌رمانبه‌رانی هه‌رێمی كوردستان".\nسه‌باره‌ت به‌په‌یوه‌ندییه‌كانی هه‌رێم و توركیاش سه‌فین دزه‌یی وتی:"هه‌ردولا په‌یوه‌ندیی له‌مێژینه‌یان هه‌یه‌و هه‌وڵده‌ده‌ن په‌ره به‌بواره‌كانی ئابوری وزه‌و سه‌رجه‌م بواره‌كان بده‌ن، جگه‌له‌وه‌ش توركیا گرنگی به‌ناوچه‌كه ده‌دات و هه‌وڵده‌دات وه‌به‌رهێنانی زیاتر ئه‌نجامبدات".\nئه‌وه‌شی ڕونكرده‌وه، "له‌ئێستادا به‌ده‌یان كۆمپانیا هاتونه‌ته هه‌رێمی كوردستان و كارده‌كه‌ن و وه‌به‌رهێنان له‌هه‌رێمدا ئه‌نجامده‌ده‌ن".\nساڵ پێشتر - Mar 11 2018 1:00PM\nبه‌سێ شێواز چاره‌نوسی موچه پاشه‌كه‌وتكراوه‌كان یه‌كلاده‌كرێ...\nگۆڕان وه‌ڵامی كۆمه‌ڵ ده‌داته‌وه .. "باسی رێككه‌وتنی ژێربه‌ژ...\nدواین زانیاری لەبارەی دامەزراندنی پێنج هەزار فەرمانبەر لەتەندروستی


یەكێتی لەگەڵ یەكگرتووی ئیسلامی و كۆمەڵی ئیسلامی كۆدەبێتەوە – تۆڕی میدیایی خەڵک\nیەكێتی لەگەڵ یەكگرتووی ئیسلامی و كۆمەڵی ئیسلامی كۆدەبێتەوە\n2018/08/28 - 7:04 PM\nدوابەدوای كۆبوونەوەی وەفدی یەكێتی لەگەڵ گۆڕان و هاوپەیمانی، ئەمڕۆ لەگەڵ یەكگرتووی ئیسلامی كۆدەبێتەوە و وتەبێژی یەكێتی-ش دەڵێت: “بڕیارە لەگەڵ كۆمەڵ-یش كۆببینەوە”.\nپەیامنێری (خەڵك) لە هەولێر ڕایگەیاند، ئێوارەی ئەمڕۆ وەفدێكی یەكێتیی نیشتمانیی كوردستان بە سەرۆكایەتی مەلا بەختیار، بەرپرسی دەستەی كارگێڕی مەكتەبی سیاسی سەردانی بارەگای یەكگرتوویان كردووە و لەگەڵ سەلاحەدین بەهادین، ئەمینداری گشتی یەكگرتوو و چەند بەرپرسێكی ئەو حزبە كۆبوونەوە.\nسەعدی ئەحمەد پیرە، وتەبێژی یەكێتی لە لێدوانێكی ڕۆژنامەوانی بۆ میدیاكان ڕایگەیاند، كە لەگەڵ یەكگرتووی ئیسلامی كۆدەبنەوە و بڕیارە سبەینێ لەگەڵ كۆمەڵی ئیسلامی كوردستان-یش كۆببنەوە.\nڕاشیگەیاند، یەكێتی گفتوگۆكانی لەگەڵ لایەنەكان دەستپێكردووە و پارتی و یەکێتی هەوڵدەدەن هەموو لایەنە کوردستانییەکان بە یەکڕیزیی بچنە بەغدا و دەرگاشیان بۆ گفتوگۆ کراوەیە بۆ تاوتوێکردنی ئەو پڕۆژەیەی بۆ چوونە بەغدا ئامادەیان کردووە.\nكۆمەڵی ئیسلامی كوردستانیەكگرتووی ئیسلامی كوردستانیەكێتی\nئەو شۆفێرەی منداڵێكی بریندار كرد و هەڵات، دەستگیر كرا\nیەكێتی و پارتی وەفدێكی هاوبەش دەنێرنە بەغدا\nدوو لیژنەی حكومی بۆ كێشەی زەوی و زار و پۆستەكانی كەركوك پێكهێنرا


ئیـلاهی! دەزانم چ لوتفێکت لە گەڵ نواندووم... | پایگاه اطلاع رسانی اصلاح\nیانی خۆم دەزانم پێویستم بە چییە و چ ئازار و كەموكورتی و ناتەواوییەكم هەیە، هەردەبێ خۆشم هیممەت بكەم بۆ دەستخستنی چارەسەری دەرد و ئازار و كەموكورتییەكانم، خۆم دەزانم كە سكاڵا و نیاز و خواستەكانم بۆ لای چ چارەسازێك ببەم تا بێت بە هانامەوە و نیازم بەراوردە بكات و دەرد و برینم چارەسەر بكات، بۆیە باشترین چارەساز و پەنا و فریادڕەسێك كە هانای بۆ ببرێت، تەنها خوای میهرەبان و بەدیهێنەری جیهانیانە.\nمنیش وەك بەندەیەكی نیازمەند و دەردەدار و بە كۆمەڵێك دەردی دڵ و نیاز و كەموكورتی مادی و مەعنەوی و جەستەییەوە، لەگەڵ هەموو نیازمەند و دەردەدارەكاندا ڕوو دەكەمە دەرگای ڕەحمەتی ئەو خوا میهرەبانە باڵادەستە و پڕ بەدڵ دەپاڕێمەوە و دەڵێم:\nئیلاهی! كە تۆ پەنامی... كە تۆ تاكە هانامی... كە تۆ فریادڕەس و جێی هیوامی، چیم داوە لە پەنا و هانا و فریادڕەسە بێدەسەڵات و لەرزۆكەكان؟! چیم داوە لە فریادڕەسە بێدەس و بێدەسەڵاتە كاتی و درۆینەكان، لە پەنا لەرزۆك و ڕزیوەكان... لە هانا بەرژەوەندیخوازەكان؟!\nپەروەردگارا! ئەرێ كەی منی بەندەی موشتاقت عابیدانە هاتوومەتە دیوانت و مێوانداریت نەكردبم؟! كەی وەك بەندەیەكی نیازمەند هانام بۆ هێناویت و پەنات نەدابم؟! كەی وەك بەندەیەكی زۆر موحتاجت داوام لێ كردوویت و نیازت بەراوردە نەكردبم و خواستەكەمت بەدی نەهێنابێت؟! كەی وەك بەندەیەكی نەخۆش و بیمار، دەرد و نیازەكانمم بۆ باس كردوویت و نازت نەكێشابم و تیماری دڵی بریندارمت نەكردبێ؟! كەی دڵم ڕەنجاوە و لەگەڵت كەوتبمە ڕاز و نیاز و دڵنەواییت نەكردبم و دڵی شكاومت ساڕێژ نەكردبێ؟!\nخوایەگیان! كەی لە بیابانی ژیانی دونیادا تەنها كەوتووم و هەستم بە بێكەسی و تەنیایی كردووە و دڵداریت لەگەڵ نەكردبم و دڵمت بە زیكر و یادت ئاوەدان نەكردبێتەوە؟! كەی ڕۆژێك بە دڵ لێت پاڕاومەتەوە و دڵمت ئاسودە نەكردووە؟! كەی دەم و زمانم بە یاد و زیكری ئارامبەخشت پاراو كردووە و زمانت شیرین نەكردووم؟! كەی چاوم لە ڕەحم و بەزەیی و سۆز و دەسەڵاتت بڕیوە و نیگای ڕەحمەتت لێ نەگرتووم؟!\nئیلاهی! كەی هەنگاوێك بەرەو ڕووت هاتووم و سەدان هەنگاو نەهاتبیت بە پێشوازیمەوە؟! كەی بستێك لە زەوی بەرز بوومەتەوە بۆ لای دیوانت و تۆش خوایانە فەرسەخێك لە ئاسمان و لە عەرشەوە نەهاتبیتە خوارەوە بۆ ئەوەی بەرزترم بكەیتەوە؟! كەی دەستە لەرزۆكەكانمم بۆ لات بەرز كردووەتەوە و بە دەستە پڕ لە سۆزەكانت دەستمت نەگرتبێت؟! كەی دەستی خاڵیم بەرز كردۆتەوە بۆ ئاستانەی ڕەحمەت و خەزێنەی فراوانت و پڕت نەكردبێ لە ناز و نیعمەتت؟! كەی پێویستم بە ڕووناكی بووە و ڕێگەمت نەكردۆتە چراخان؟! كەی شتێكی باش هەبووە بۆ ژیانم و ـ تەنانەت بەبێ ئەوەی خۆم بزانم و دەركی بكەم ـ تۆ بۆمت دەستەبەر نەكردبێت؟! كەی داوای خۆشەویستی و عیشقی تۆم كردووە و وەك تاوی باران نەتباراندووە بە سەر مەزرای وشكەوەبووی دڵ و دەروونمدا؟!\nدەسا خوایەگیان! ئەی میهرەبانی حەكیم و تەبیب و چارەسازی بێ چوون! هەرچی بە باش دەزانی بۆ دونیا و دواڕۆژم بۆم بێنە پێش، وام لێبكە كە خۆت پێتخۆشە و دەتهەوێ ئەم بەندە موحتاج و موشتاقەت بەو چەشنە بێت، بمكە بە بەندەیەكی خواناس و خواپەرست و خوادۆستی حەقیقی... ئامین... ئامین.


دیمەنی شکانی بۆرییەکەی پرۆژەی ئاوی سەرچنار\nبەڕێوەبەری گشتیی ئاوی سلێمانی، سەربەست عوسمان، ئەمڕۆ دووشەممە، ئاشکرای کرد بە شێوەیەکی کاتی چارەسەری شکانی بۆریی ئاوی سەرچناریان کردووە، بەڵام ئەگەر تێچووی جاککردنەوەی تەواوەتی ئەو بۆرییە دابین نەکرێت ئامێرەکانی دیکەشمان لەکاردەکەوێت.\nلە لێدوانێکدا بۆ تۆڕی میدیایی ئێستا، بەڕێوەبەری گشتیی ئاوی سلێمانی، سەربەست عوسمان ئاماژەی بەوە کرد، ئەو بۆرییە ئاوەی لە سەرچنار شکا، زیانی ماددی زۆری پێگەیاندووین، لەگەڵ ئەوەشدا توانیوومانە بە 10 کاتژمێر کارکردنی بەردەوام لەسەری بەشێوەیەکی کاتی چاکی بکەینەوە".\nسەربەست عوسمان وتیشی، "شکانی ئەو بۆرییە زیانی بە زۆرینەی ئامێر و کەلوپەلەکانمان گەیاندووە، هەروەها ئاو چووەتە ناوییەوە، تاوەکو ئێستاش لە بەدواداچوونداین بۆ خەمڵاندنی زیانەکان، داواشمان لە وەزارەتی دارایی کردووە بڕە پارەی پێویست بۆ چاککردنەوەی ئەو زیانانە تەرخان بکات، بەڵێنیان پێداوین بەڵام هێشتا هیچ شتێکمان پێنەگەیشتووە لەسەر ئەو بڕە پارەیەی بۆمان ڕەوانە دەکرێت".\nبەڕێوەبەری ئاوی سلێمانی ڕایگەیاند، "ئەگەر وەزارەتی دارایی بە زووترین کات بڕە پارەی پێویست بۆ چاککردنەوەی زیانەکان ڕەوانە نەکات، ئەوەشی چاکمان کردووەتەوە و ئەو ئامێرانەشی ئێستا کاریان پێدەکەین بۆ چارەسەرکردنی بێئاوبوونی هەندێ شوێنی سلێمانی، لەکار دەکەون، چونکە فشاری زۆر دەکەوێتە سەریان و زیاتر لە توانای خۆیان کاریان پێدەکرێت".\nسەبارەت بە بێ ئاو بوونی چەند گەڕەکێکی سلێمانی سەربەست عوسمان جەختی لەوە کردەوە، "ئەمڕۆ لە ڕێگەی هەندێک لەو چاککردنەوانەی کردوومانە %80ی ئەو گەڕەکانە ئاوی خواردنەوەیان پێدەگات و ئەوەی دیکەشی بۆ سبەینێ ئاویان بۆ دەڕوات".\nدوێنێ یەکشەممە، لە پرۆژەی ئاوی سەرچنار، یەکێک لە بۆرییەکانی دابەشکردنی ئاو شکا، دواتریش پارێزگاری سلێمانی، هەڤاڵ ئەبوبەکر ڕایگەیاند، ماوەی 10 ڕۆژ هەندێک لە گەڕەکەکانی سلێمانی بێئاو دەبن.


ڕۆژی (20)ی ئەم مانگە بەشێکی زۆری کوردەکان لە تورکیا و شوێنەکانی تر، بە جێهێشتنی پۆستی سەرۆکایەتیی ئەمریکا لەلایەن "دۆناڵد ترەمپ"ەوە گووشاد دەبن، کوردەکانی ئێراق ئەوەیان لە یادە؛ کاتێك لە ڕیفراندۆمەکەی ساڵی(2017) بۆ سەربەخۆیی ئیدارەکەی "ترەمپ" پشتی تێکردن و گڵۆپی سەوزی بۆ هێرشی (ئێران-بەغداد-میلیشیا شیعەکان) دا هێرش بکەن.\n(بایدن)پێویستە (واشنتۆن) سەرانی ئۆپۆزسیۆنی "تورکیا" بەهێز بکات تا بتوانن بێنە پێشەوە و، ئەردۆگان تێکبشکێنن.\nلە کاتێکدا تورکیاش هەڕەشەی گەمارۆدانی هەرێمی کوردستانیکرد، لەهەمان کاتدا "تورکیا" ترسی کەمی لە ڕەخنەی "ئەمریکا" هەبوو بەهۆی پێشێلکارییەکانی مافی مرۆڤ، کاتێك هەزاران چالاکوانی پارتی دیموکراتی گەلان-هەدەپە و نوێنەرە هەڵبژێردراوەکانیانی دەستگیرکرد و زیندانی کردن، لە حاڵێکدا کە ئەوەیش کوردەکانی تەواو بێ هیوا نەکرد، "ترەمپ" لە مانگی ئۆکتۆبەری ساڵی(2019) دا هێزەکانی "ئەمریکا"ی لە "باکوری ڕۆژهەڵاتی سوریا" لەسەر سنووری "تورکیا" کشاندەوە، بەم کارەشی ڕێگای بۆ (ڕەجەب تەییب ئەردۆگان-سەرۆککۆماری تورکیا) خۆشکرد هێرش بکاتە سەر ناوچە کوردییەکانی باکووری ڕۆژهەڵاتی سوریا و، پاکتاوکردنی نەژادی دژی سەدان هەزار کوردی ناوچەکە ئەنجامبدات.\nهێزە کوردییەکانی سوریا؛ کە تازە جەنگێکی زەمینییان دژ بە داعش سەرکەوتووانە بە کۆتا هێنابوو، خۆیان لە خیانەتێکی دڵڕەقانە و چاوەڕواننەکراوی ئیدارەی "ئەمریکا" بینیەوە، چەند ڕۆژێکی کەم بەر لە هەڵکردنی گڵۆپی سەوز بۆ هێرشی "تورکیا" لە پەیوەندییەکی تەلەفۆنیدا لەگەڵ ئەردۆگاندا، ئەمریکییەکان، کوردەکانیان ڕازیکردبوو کە بە مەبەستی "دڵنیاکردنەوەی تورکیا" بنکەکانیان لەنزیك سنووری تورکیا بکشێننەوە، بۆیە زۆربەی کوردەکان بە تامەزرۆییەوە چاوەڕوانن "جۆ بایدن" سەرۆکی هەڵبژێردراو بچێتە کۆشکی سپییەوە، لە "تورکیا" کە نزیکەی نیوەی کوردەکانی جیهانی تێدا نیشتەجێن، چەندان کەس و لایەن هیوا خوازن ئیدارەی نوێی "بایدن" فشار بخاتە سەر "تورکیا" تا هەڵمەتە سەربازییەکانی بوەستێنێت و بگەڕێتەوە سەر مێزی دانوستان لەگەڵ پارتی کرێکارانی کوردستان-پەکەکە، کوردەکانی "تورکیا" هیوا خوازن لانی کەم ئیدارەی "ئەمریکا" بە سەرکردایەتی "بایدن" بێدەنگ نەبێت لە پێشێلکارییەکانی مافەکانی مرۆڤ لەلایەن حکومەتەکەی ئەردۆگان و، دووبارە دەستپێکردنەوەی هێرشی سەربازی دژی کوردەکانی سووریا و ئێراق، بە حوکمی مێژووی "بایدن" لە سەردەمی ئیدارەی "ئۆباما" دا کە تێیدا جێگری سەرۆك بوو، لەوانەیە کوردەکان پێشبینی هەندێ بەرەوپێشچوون بن لە ناوبراو بەراورد بە "ترەمپ". بەڵام پێویستە سەقفی هیواکانیشیان زۆر بەرز نەکەنەوە، بۆ ئەمەش پێویستە تەنها ئەوە بهێنینەوە یاد، کە چۆن حکومەتی "تورکیا" لە ساڵی(2015) دا لە پڕۆسەی ئاشتی کشایەوە، کاتێك ئیدارەی "ئۆباما" هێشتا لە دەسەڵاتدابوو. لەوکاتەدا زیادبوونی دەنگەکانی پارتی دیموکراتی گەلان-هەدەپە لە هەڵبژاردنەکانی هاوینی ساڵی(2015)ـدا بووە هۆی ئەوەی پارتەکەی ئەردۆگان زۆرینەی پەرلەمان لەدەستبدات، کاردانەوەی ئەردۆگانیش ئەوە بوو نەیهێشت دوای هەڵبژاردنەکانی مانگی حوزەیران هیچ حکومەتێك پێکبێت و، ئەوەش ڕێگای پێدا داوای دووبارەکردنەوەی هەڵبژاردنەکان لە مانگی نۆڤەمبەردا بکات.\nلەماوەی نێوان حوزەیران تا نۆڤەمبەر حکومەتی "تورکیا" لە دانوستان لەگەڵ کوردەکان کشایەوە و، شەڕی دژی پەکەکەی دەست پێکردەوە، کاریگەریی نمایشەکەی تورکیا بە ئاڵاوە وایکرد پارتی داد و گەشەپێدان دەنگەکانی لە هەڵبژاردنەکانی نۆڤەمبەری(2015)ـدا زیاد بکات، کە بەهۆی گەمارۆی سووپای تورکیا بۆ سەر تەواوی شارە کوردییەکان زیاتر بەرەوپێشچوونی بەخۆیەوە بینی و لە ئەنجامیشدا؛ مافی دەنگدانی لێ سەندن، دوای هەڵبژاردنی مانگی نۆڤەمبەری ساڵی (2015) ئەردۆگان حکومەتێکی نوێی لەگەڵ "مەهەپە" پێکهێنا، کە پارتێکی ڕاستی تووندڕەو و دژە کورد بوو. بەسەربازییکردنی ڕێبازی ئەنقەرە لە مامەڵەکردنی لەگەڵ "پرسی کورد" لە سەردەمی حکومەتی شەراکەتی نێوان (ئاکەپە-مەهەپە) زیاتر هەڵکشا، لە ساڵانی(2015-2016) و لە چوارچێوەی هەڵمەتی دژە تیرۆر، تەواوی گەمارۆکان بۆ سەر شارە کوردنشینەکانی باشوری ڕۆژهەڵاتی "تورکیا" گەیشتنە ئەوپەڕی ئاستیان، لە شارۆچکەی-جزیرێ، سووپای "تورکیا" دانیشتوانە مەدەنییەکانی کوردی بە زیندوویی دەسووتاند، کاتێك خۆیان لە ژێر زەمینەکان حەشار دەدا، لە شاری شرناخ گرتەی ڤیدیۆیی بڵاو بووەوە تێیدا هێزەکانی تورکیا جەستەی دەرهێنەری فیلمێکی بەناوبانگی کوردیان لەدوای ئۆتۆمبێلە زرێپۆشەکانیانەوە ڕادەکێشا، لە "نوسەیبین" پەرلەمانتارانی "مەهەپە" داوای سووتاندنی تەواوی شارەکەیان دەکرد، بێگومان؛ جەنگی نێو شار هەرگیز خەتای یەك لایەنی تێدا نییە و، پەکەکە-ش بەهۆی ستراتیژیەتیەتی شەڕی نێو شاریەوە بەشێکی وێرانکارییەکەی لە ئەستۆیە، بەڵام چەندان لایەن و ڕواڵەتی کردە دژە یاخییەکانی حکومەتی تورکیاش لە ساڵانی (2015-2016) سنووریان تێپەڕاند و، دەبوایە لانی کەم چەند ڕەخنەیەکی لەلایەن واشنتۆنەوە لێبکەوێتەوە.\nبەدرێژایی تەواوی ئەو کاتە ئیدارەی "ئۆباما" بێدەنگ مایەوە، سیاسەت داڕێژەرانی (واشنتۆن) لە کۆتاییدا ڕەزامەندیی "تورکیا"یان بە دەستهێنا بۆ بەکارهێنانی بنکە ئاسمانییەکانی (ناتۆ) لە "تورکیا" و لە چوارچێوەی جەنگی دژی داعشدا و ئەنقەرەش بەڵێنی چوونە نێو هەوڵەکانیدا، بەڵام ئەوەی "ئۆباما" لە "تورکیا"وە پێیگەیشت تەنیا چەند هێرشێکی ئاسمانی لاوەکیی بوون لەلایەن "تورکیا"وە کە گرنگییەکی ئەوتۆیان نەبوو لە جەنگی دژی داعش، بەڵام هێواش -هێواش هێرشی قوڕسی دژی کوردە هاوپەیمانەکانی ئەمریکا لە سوریا زیادکرد، وەك ئەوەی پێشبینی دەکرا؛ حکومەتی "تورکیا" هەر هێرش و داگیرکاری و پەلامارێکی سنوور شکێنی بۆ نێو سوریا وەك "ئۆپەراسیۆنی دژی ڕێکخراوە تیرۆریستییەکانی سوریا" ناوزەند دەکرد، بە مانایەکی تر مەبەست لێی داعش و هێزە کوردییەکانی سووریا بوو، لەنێو ئەم ئۆپەراسیۆنانەدا، تورکیا تەنانەت چەکدارانی پێشووتری داعش و گرووپە توندڕەوەکانی دیکەی سوریای لەنێو ڕیزەکانی لایەنگرەکانی بەکار هێنا، بەمەش کێشەکانی سوریای لەگەڵ چەکدارە ئیسلامییەکان قووڵتر کردەوه، قازانجی ئەم هاوکێشەیە؛ ئەوەی بێدەنگبوونی (واشنتۆن)ی لە ئاست پێشێلکارییەکانی مافی مرۆڤ لەلایەن "تورکیا"وە دژی کوردەکانی "سوریا و تورکیا" لەخۆ گرتبوو. تەنانەت هێرشە ئاسمانییەکانی "تورکیا" لە ئێراقیش کە ناوە ناوە دەبووە هۆی کوژرانی ئەندامانی سووپای ئێراق و، کەسانی مەدەنی لە شوێنەکانی وەك شەنگال هیچ ڕەخنەیەکی ئەمریکای لێ نەکەوتەوە لە سەردەمی هەردوو ئیدارەی (ترەمپ و ئۆبامادا)،\nئەگەر ئیدارەی نوێی "بایدن" ستانداردەکانی جووڵانەوەی ئیدارەی "ئۆباما" لەبارەی پرسی تورکیاوە بگرێتەوە بەر ئەوا لەوانەیە شتانێکی کەم بگۆڕێن، هەرچەندە لەوانەیە ئیدارەی "بایدن" هاوشێوەی "ترەمپ" دڵڕەقانە بۆ مەرامی خۆی پشت لە کوردە هاوپەیمانە کۆنەکانی لە ئێراق و سوریا نەکات، بەڵام لەوانەیە بەردەوام لە هەڵچنینی هیوا لەسەر ئەوەی "تورکیا" هاوکار بێت لە لە ناوبردنی ئیسلامییە توندڕەوەکان، تەنانەت هەندێ لە (واشنتۆن) هێشتا پێیانوایە دەکرێ "تورکیا" یارمەتی "ئەمریکا" بدات بۆ ڕووبەڕووبوونەوەی ڕووسیا و ئێران، وێڕای کۆمەڵێك بەڵگەی زۆر کە تورکیا دژی ئەجێنداکانی "ئەمریکا" لە ناوچەکە کار لەگەڵ هەردوو وڵاتدا دەکات، لە بەرانبەردا لەوانەیە "بایدن" بیسەلمێنێت کە زۆر جیاوازە لەو کاتەی جێگری سەرۆك بوو، "بایدن" بەباشی ئاشنای ناوچەکەیە، زیاتر لە جارێك ئەردۆگانی بە ئۆتۆکرات ناوزەند کردووە و بەردەوام هاوسۆزیی بۆ کوردەکان و خەباتەکەیان لە ڕابردوو نیشانداوە، لە ئەرکە نوێکەیدا وەك بەرپرسی ئیدارەی خودی خۆی و جیا لە ئەرکەکەی وەك یاریدەدەری ئیدارەی "ئۆباما"، لەوانەیە "بایدن" هەنگاوێکی تەواو نوێ لەبارەی "تورکیا" و کوردەکانەوە بنێت، ئەگەر وابێت لەوانەیە بە فشار خسته‌سەر تورکیا بۆ پابەندبوون بە عورفەکانی مافەکانی مرۆڤ دەست پێبکات، "سەڵاحەددین دەمیرتاش" سەرکردەی پێشووی هەدەپە و بەربژێری پۆستی سەرۆکایەتیی هەڵبژاردنی ساڵی (2018) و، دەیان هەزار کەسانی دیکەی خاوەن دیدی جیاوازی سیاسی لەئێستادا بۆ ماوەی چەندان ساڵە بەر لە دادگاییکردنیان خراونەتە بەندیخانەوه، لە دیسەمبەری ساڵی(2020) دادگای مافەکانی مرۆڤی ئەوروپا فەرمانیدا؛ بەوەی زیندانیکردنی "دەمیرتاش" هۆکاری سیاسی لەپشتەوەیە و بە تۆمەتی ناڕەوا تۆمەتبار کراوە و پێویستە ئازاد بکرێت، هەرچەندە "تورکیا" ئەندامێکی ئەم دادگایەیە، بەڵام بەردەوام فەرمانی لەو شێوەیەیی ڕەتکردۆتەوە، ئیدارەیەکی پارێزەری مافەکانی مرۆڤ لە (واشنتۆن) لەوانەیە بچێتە پاڵ هەوڵەکانی فەڕەنسا و وڵاتانی تر لە فشار خستنە سەر تورکیا بەهۆی ئەو جۆرە بابەتانەوە، ئیدارەیەکی ڕژدی "بایدن" لەوانەیە هەوڵیش بدات بە نەرمی یان لەڕێگەی فشار، ئەنقەرە بگەڕێنێتەوە سەر مێزی دانوستان لەگەڵ پەکەکە. تەنانەت گەڕانەوە بۆ دانوستانی ناڕاستەوخۆش، بەتایبەتی ئەگەر بە چاودێریی "ئەمریکا" بێت دەکرێ دەستکەوتی مەزن ڕووە و بەرەوپێشبردنی هەلومەرجەکان لە هەریەك لە (تورکیا و سوریا) بەدەست بهێنێت.\nنزیکەی پێنج ساڵ لەمەوبەر باشوری ڕۆژهەڵاتی "تورکیا" هێمنی باڵی بەسەردا کێشابوو، سەرانی کوردی سوریاش ناوە ناوە هاوئاهەنگییان لەگەڵ بەرپرسانی تورکیادا دەکرد، هەرچەندە ئەگەر ئەردۆگان و مەهەپەی هاوبەشی سور بن لەسەر درێژەدان بە جەنگە ناوخۆیی و دەرەکییەکانیان، ئەوا پێویستە "ئەمریکا" لە شوێنی تردا بەدوای هاوپەیمان بگەڕێت، تەنیا ساڵێك لەمەوبەر "بایدن" نیگەرانیی خۆی لەبارەی سیاسەتەکانی ئەردۆگان دەربڕی و ڕایگەیاند، "پێموایە ئەوەی پێویستە ئێستا بیکەین گرتنەبەری هەڵوێستێکی زۆر جیاوازە لەگەڵی بجووڵێینەوە و، ئەوەش ڕوونە کە پشتیوانیی سەرکردایەتیی ئۆپۆزسیۆن دەکەین، پێویستە ئەردۆگان باج بدات، وتیشی؛ "پێویستە (واشنتۆن) سەرانی ئۆپۆزسیۆنی "تورکیا" بەهێز بکات تا بتوانن بێنە پێشەوە و، ئەردۆگان تێکبشکێنن، لەڕێی کودەتاوە کودەتاوە نا، بەڵکو لەڕێی پڕۆسەی هەڵبژاردنەوە". ئەو جۆرە زمانی قسەکردنەی ئیدارەی نوێی "بایدن" لەوانەیە زۆر بڕوات و، سەر بکێشێت بۆ گۆڕینی حیساباتی سیاسیەتی هەنووکەیی لە ئەنقەرە.


سه ر هاتیا حه له بجه - 2003-03-17\nسه دام حوسین یێ ئاماده یه چه كێت وێرانكاری یا گشتی دژی هه ر كه سه كێ بكاربینیت هه تا هه كه ر ژن و زارۆك ژی بن.\nوێ چه ندێ ژوان كه سا پرسیار بكه كو ژ هێرشێت چه كێت ب ژه هرێ یێت له شكرێ سه دام حوسینی رزگار بوین. ده ربێ هه رێ مه زن ژباژێرێ حه له بچه یێ كۆردان كه تی. ل 16 هه یڤا 4 یا 1988 هێزێت عیراقێ ل بن قومانداریا پسمامێ سه دام حوسینی علی حسن ئه ل مه جید ب بومبێت عه ده تی و تۆپا هێرش كره سه ر حه له بجه. ژ به ر وێ بومباران كرنێ پتر ژ 50 هزار خه لكێ وی باژێری په ناه برنه سه رداڤا و په ناهگه هان. ژ به ر كو گازا ژه هرێ گرانتره ژ هه وای، وی قوماندارێ عێراقێ زانی كو دێ ئه گه را خو ل سه روان كه سا هه بێت كو ل نه هانیێت بن عه رد خوه ڤه شارت بون.\nژ به ر هندێ وێ فه رمان دا كو گازه كا ب خه ته ر، وه كی گازا خه رده ل و گازا كوشه نده یا ده مار وه كی گازا سارین لسه ر وی باژرێ بێ به ره ڤان بهێنه بكارئینان. نوری حه مه علی كو پشتی وی هێرشێ مایه ساخ ئه گه رێ وان گازا د ئینیته ڤه بیراخو. وی گوت عه ورێت كیمیاوی ل سه ر عه ردی بون، ل هه می ره خا خه لك مرن، گه له ك زارۆك ل سه ر عه ردی ل ره خێت رێكا هاتبون هێلان.\nخه لكێ بناڤ سال ڤه چوی هاتبون هێلان، ئه و د ره ڤێن پاشی دا راوه ستن بێهنا خو هه لكێشن ودا مرن. هێرشا ل سه ر حه له بجه ئێك بو ژ 40 هێرشێت كیمیاوی كو هێزێت سه دام حوسینی ژ سالا 1987-1988 ل سه ر كوردێت عیراقێ كر بون. ب هزاران كه س هاتنه كوشتن و هاتنه بریندار كرن.\nئێش و نه خوشی هه ر د به رده وامن خارن و ئاڤ یێت ب چه كێت كیمیاوی پیس بون ل دیڤ ڤه كۆلینێت كو ئنستیتیو یا نوژداریا حه له بجه كر بون دیار بوكو سه ره تان ل ناڤ خه لكی زێده بویه ب تایبه تی سه ره تانا كۆلۆنێ و نه خۆشیێت بهن هه لكێشانێ. ژن ل حه له بجه زاروك پتر ژ به روان دچن یان ژی چدی زارۆكان نابن. زارۆكێت وان ژی گه كه ك ب نه ساخ له م په یدا دبن. كریستن گۆسدێن پرۆفیسۆره كا نوژداریا جینات ل به ریتانیا د بێژت تشتێ كو بۆ من دیار بوی گه له ك ژ وێ خرابتر بو یا كو من هزر پێ دكر. 15 ساڵا پشتی وێ هێرشێ شینا كریارێت مه زن دیار ببن گه له ك كه س بیناهیا چاڤێت خوه ژ ده ست دده ن و هه ر سال ژماره كا مه زن ژ زاروكان ب نه خوشیا سه ره تانا خینێ ئو یێت دی دمرن.\nهێرشێت چه كێت كیمیاوی ل سه ر حه له بجه و باژێر و گوندێت دی یێت كوردان پشكه ك بون ژ بزاڤا ب مبه ستا ئه نفالا بون دا كوردێت باكورا عێراقێ بكوژن و ژ سه ر مال و ملكێت وان ده ر بێ خن. ل دیڤ لێڤه كۆلینه كا كو ل ساڵا 1994 ها تبو به لاڤ كرن رێكخستیا زێره ڤانیا مافێ مرۆڤا راگه هاند كو ئه ڤ كریاره كومه ل كوژی بو. ب كێمی 50 هزار و چێت بیت پتر ژ 100 هه زار كۆردێت عیراقێ مر بون.\nسه ر هاتیا حه له بجه دیار دكه ت كو چ چه ك نینه كو سه دام حسێنی بكار نائینیت و چ ژیان نینه كو ئه و ژ ناڤ نه به ت. هه بونا چه كێت وێرانكار د بن ده ستێ وی دا گفه ئو هه ره شه یه ل سه ر هه می كه سا.\nئه ڤه بیر و باوه رێت حكومه تا ولاتێن ئێكگرتی یێن ئه مریكی یه.


ئەو شتانەی لە (لوح المحفوظ) دا نوسراوە: ماڵپەڕی وەڵامەکان\nبیروباوه‌ڕباوەڕبون بە قەدەرئەو شتانەی لە (لوح المحفوظ) دا نوسراوە\nئەو شتانەی لە (لوح المحفوظ) دا نوسراوە\nئایا ڕزق و ڕۆزی و هاوسەرگیرى لە (لوح المحفوظ) دا نووسراوە؟\nهەموو شتێك لە ساتەوەختى دروست كردنى قەڵەمەوە تا رۆژى قیامەت لەلایەن خواى گەورە هەمووى نووسراوە لە لەوح المحفوزدا، لەبەر ئەوەى خواى گەورە یەكەم شتێك كە دروستى كرد بریتی بوو لە قەڵەم و پێی فەرموو: ((اكتب: قال: ربي وماذا أكتب؟ قال: اكتب ما هو كائن، فجرى في تلك الساعة بما هو كائن إلى يوم القيامة))(١).\nواتە: بنووسە: ئەویش ووتى: ئەى پەروەردگارم چی بنووسم؟ فەرمووى: ئەوەى ڕوودەدات بینووسە، جا لەو ساتەوەختەوە چی ڕوودەدات تا رۆژى قیامەت هەمووى تۆماركرا.\nوە هاتووە لە پێغەمبەرى خواوە ﷺ كە منداڵ لە سكى دایكیدا كاتێك كە چوار مانگ بەسەریدا تێپەڕ دەبێت، خواى گەورە فریشتەیەكى بۆلا دەنێرێت كە رۆحى بەبەردا دەكات و رزق و ئەجەل و كاروكردەوەى و بەدبەختە یان خۆشبەخت هەموو ئەمانە دەنووسێت. وە رزقیش دیسان دەنووسرێت و ئەندازەگیرە بە هۆكارەكانەوە كە نەزیاد دەكات و نەكەم، یەكێك لەو هۆكارانەش بریتیە لە هەوڵ دان بۆ پەیداكردنى بژێوى و كەسابەت، وەكو خواى گەورە دەفەرموێت:\n(هُوَ الَّذِي جَعَلَ لَكُمُ الأَرْضَ ذَلُولاً فَامْشُوا فِي مَنَاكِبِهَا وَكُلُوا مِنْ رِزْقِهِ وَإِلَيْهِ النُّشُورُ) (الملك:15) واتە: هەر ( الله ) یە كە بەتەنها زەوى بۆ ئاسانكردون و ڕایخستوە بۆتان بۆ ئەوەى جێگیر و سەقامگیربن لەسەرى ، دەسا بە هەموو گۆشە و لاو و كەنارەكانیا بسوڕێنەوە ، و لەو ڕزق و ڕۆزیەى خواى پەروەردگار بخۆن كە لەزەویەوە بۆتانى دەردەهێنێت ، وە بشزانن كە زیندوبونەوەتان لە گۆڕەكان و گەڕانەوەتان بەتەنها بۆ لاى خوایە بۆ لێپرسینەوە و پاداشت. وە یەكێكى تر لە هۆكارەكان بریتیە لە گەیاندنى سیلەى رەحم بۆ باوك ودایك و پەیوەندى خزمایەتى لەگەڵ نزیكەكان، چونكە پێغەمبەرى خوا ﷺ فەرموویەتى:\n((من أحب أن يبسط له في رزقه وينسأ له في أثره فليصل رحمه))(٢) واتە: ئەوەى پێى خۆشە ڕزقی فراوان بێت و شوێنەوارى دواى خۆى بمێنێتەوە ئەوا با سیلەى ڕەحم بگەیەنێت.\nیەكێكى تر لە هۆكارەكان بریتیە لە تەقواى خواى گەورە وەكو دەفەرموێت: ( وَمَنْ يَتَّقِ اللَّهَ يَجْعَلْ لَهُ مَخْرَجاً)(1) (وَيَرْزُقْهُ مِنْ حَيْثُ لا يَحْتَسِبُ)(الطلاق: من الآية3) واتە: دەبا هەركەس لەخوا دەترسێت كار بەوە بكات كە فەرمانى پێكردووە و بەدوور بێت لەوەى كە یاساغی لێكردوە ، لە پاداشتدا خواى پەروەردگار لە هەموو ناخۆشیەك دەرگای دەربازبوونى بۆ دەكاتەوە ، وە ڕێگاكانى بەدەست هێنانى ڕزق و ڕۆزى بۆ ئاسان دەكات لە شوێنێكەوە كە هەرگیز بە بیر و خەیاڵیدا نایەت.\nوە هەرگیز نەڵێیت رزق نووسراوە و دیارى كراوە ئیتر من هەوڵ و تێكۆشان نادەم و هۆكارەكان ناگرمە بەر بۆ بەدەست هێنانى رزق ورۆزى چونكە ئەوە بێ دەسەڵاتى و تەمبەڵیە، نەخێر بەڵكو كەسى خاوەن ئیرادە و باوەڕدار ئەوەیە كە هەوڵ بدات بۆ بەدەست هێنانى رزق ورۆزى خۆى وپەیداكردنى بژێوى ژیانى، ئەوەى كە سوود وقازانجى هەیە بۆ دین و دونیاى وەكو پێغەمبەرى خوا ﷺ فەرموویەتى: ((الكيس من دان نفسه، وعمل لما بعد الموت، والعاجز من أتبع نفسه هواها وتمنى على الله الأماني))(٣)\nواتە: ژیر ئەو كەسەیە كە سەرزەنشتى نەفسی خۆى دەكات و كاروكردەوە بۆ دواى مردن دەكات، وە كەسی تەمبەڵ و دەستەپاچەش ئەوەیە كە شوێنى هەواوئارەزوى خۆى دەكەوێت و هەر ئومێد بە خوا دەخوازێت بێ ئەوەى كاربكات. جا وەكو چۆن رزق پەیوەستە بە هۆكارەكانیەوە بەهەمان شێوەش هاوسەرگیریش پابەندو پەیوەستە بەهۆكارەكانیەوە، بۆیە نووسراوە كە ئەو دوو هاوسەرە بۆ یەكتر دەبن، وە خواى گەورە هیچ شتێكى لاشاراوە نییە لە زەوى و ئاسماندا.\n(١) أخرجه الإمام أحمد (5/317).\n(٢) أخرجه البخاري، كتاب البيوع، باب من أحب البسط في الرزق (2067) .\n(٣) أخرجه الترمذي، كتاب صفة القيامة، باب 20 (2459)، وابن ماجه، كتاب الزهد، باب ذكر الموت والاستعداد له (4260) .\nئایا مرۆڤ موخەییەرە (واتە ئازادە لەو كردەوانەی كە دەیکات )یان موسەییەرە (واتە بەبێ دەسەڵاتی خۆی ئەو كارانە دەکات) باوەڕ بوون بە قەدەر ئايا ژن هێنان یان شوو کردن بە قسمەت و نیسیبە؟خوای گەورە دیاری كردووە بۆ هەموو كەسێك كە كێ دەبێت بە هاوسەری؟ ئەگەر خوا نووسیویەتى خراپبم بۆچى موحاسەبەم دەكات و دەمخاتە ئاگرەوە؟ کاریگەری دوعا لەسەر قەدەری مرۆڤ\nسەردان: ٥٦١ بەش: باوەڕبون بە قەدەر\nپرسیاری دواتر(10) ئامۆژگارى بۆ ئەو کەسانەی کە توشی سیحر بوون پرسیاری پێشترچارەنوسی منداڵانی باوەڕدار و بێ باوەڕان لە قیامەتتدا


لابردنی پارێزباندی لەسەر کاک سۆران عومەر\nلابردنی پارێزباندی لەسەر کاک سۆران عومەر\nلە کاتی قسەکردن لەسەر هەلومەرجی ئێستای هەرێمی کوردستان، هیچ پێویست بە درێژەدان بە قسە ناکات و پێویست ناکات کەسێک پۆست دوکتۆرای لە سیایەتدا بەدەستهێنابێت بۆ ئەوەی لە قورسایی ئەو قەیرانانە تێبگات کە بەرەوڕوی هەرێمی کوردستان بونەتەوە.\nسیاسەت (ئەگەر بەمەبدەئەوە بکرێت) بریتیە لە ئیدارەدان و بدەو بستێن لەپێناو خزمەتکردنی میللەت. ئەرکی سیاسەتمەداری نیشتیمانپەروەریش هیچ نیە جگەلە جێبەجێکردنی ئەو دو ئەرکە بە قازانجی میللەت. بەداخەوە بەم جۆرەی ئێمە لە کوردستان سیاسەت ئەکەین، لە ڕاستە شەقامی ئەو پێناسەیەی سەرەوە لامانداوە. کەسانی ناسیاسی و دور لەمەبدەئی نیشتیمانی خزێنراونەتە ناو جومگە سیاسیەکان، کە لەبری ئەوەی ئینتیمایان بۆ میللەت، نیشتیمان و ئاڵا هەبێت، دەروێشی کەسایەتی، پلەو پۆست و بەرژەوەندی شەخسی و ئایینین.\nلە چوارچێوەی سنوورەکانی دیموکراسیدا دەسەڵاتەکان لەکۆمەڵگەدا جیاکراونەتەوەو، مەسەلەی ئازادی رادەڕبڕین دەستەبەرکراوە، بەڵام سنوور بۆ ئازادی داندراوەو ئینسان هەتا ئەوکاتە ئازادە ڕای خۆی دەرببڕێت، کە سنوری ئازادی کەس (یان گروپێکیتر) نەبەزێنێت. ئیتر ئەم کەسە لە هەر پلەو پایەیەکی کۆمەڵایەتیدا بێت. بەداخەوە، زمانی قسەکردنی کاک سۆران عومەر هەرگیز لای بەندە جالب و سەرنجڕاکێش نەبوە. نەک لەبەرئەوەی (هەندێک) لە قسەکانی راست نین، بەڵکو لەبەر شێوازی گوتنیان. عاقڵانەیە ئینسان لەخۆی بپرسێت، کە ئایا کێشەی گەندەڵی لەهەرێمی کوردستان لە کاک مەسرور بارزانیەوە دەستپێدەکات و بەویش کۆتایی دێت؟ بۆچی لەئێستاداو لەم تەوقیتە پارلەمانتاری ئازادئەندیش نابێت بهێڵێت خەڵکیتر بیکەنە بەشێک لە ئەجندای خۆیان. بۆچی لەم کاتەدا کە ئێمە (هەمو لایەنە سیاسیەکانی کوردستان)و، بەتایبەتیش ئێمەو یەکێتی و گۆڕان پێویستمان بە یەک دەنگی، یەکڕیزی و تەبایی هەیە.\nهەندێک لە برادەرانی ئێمەی پارتی لە ڕابوردودا بە کاک سۆرانیان ئەوت تیرۆریست. ئەی باشە کە تێرۆریستە بۆچی فراکسیۆنی پارتی دەنگی بە کاک سۆرندا (ساڵی ٢٠١٤) بۆ ئەوەی ببێتە سەرۆکی لیژنەی مافی مرۆڤ لە پارلەمان و، بۆچی قوبوڵمان کرد لەگەڵ کۆمەڵی ئیسلامی حکومەت تەشکیل بکەین (کابینەی ٨ و کابینەکانی تریش). عەیب و عاری ئەو زمانەشی کە کاک سۆران عومەر بەرامبەر ئێمە بەکاری ئەهێنێت، لەپێشدا بۆ خۆی و حیزبەکەی ئەگەڕێتەوە. چونکە ئەگەر لەگەڵ دز، جەردەو مافیا چویتە معامەلەوە، ئەوا شەریکیانیت و هیچ جیاوازیەکت لەگەڵ ئەواندا نییە (بەڵگەی ئایەتی قورعانی حەدیسی پێغەمبەری ئیسلام د.خ. لەسەر ئەم مەسەلەیە زۆرن). لەوانەیە هەر لەبەر ئەوەش بێت بە سەدان هەزار موسوڵمانی کوردستان نەهاتنە سەرشەقام بۆ هەڵوێست پیشاندان لەسەر لابردنی پارێزبەندی نە لەسەر کەسایەتیەک کە خۆی ئەڵێت موسوڵمانم، نە بۆ حیزبەکەشی کە خۆی بە نمایەندەی خوای بێ شەریک و قورعان و پێغەمبەرەکەی د.خ لەسەر خاکی پیرۆزی کوردستان ئەزانێیت.\nئینسان لە خۆی ئەپرسێت، ئیتر کەڵکی پارلەمان چیە؟… کە هەمو شتێک (هەر وەک هەمیشە) لەلایەن مەکتەبی سیاسی حیزبەکانەوە بڕیاری لەسەر بدرێت و، لە هەمو دانیشتنێکی پاڕلەمانەوە ئەم میللەتە لای ئاشکرابێت کە ئەمە بەرە پڕ جەنجاڵەکەی کوردستانیەو هیچیتر. ئیتر پارلەمانمان بۆچیە؟… ئەگەر ڕۆژێک بزوتنەوەی گۆڕان زۆرینەی پاڕلەمانی بەکاربهێنێت بۆ دامرکاندنەوەی ڕق و توڕەبونی خۆی لە قوتکردنەوەی (نامەعقولی) هەمواری قانونی سەرۆکایەتی هەرێم لە ساڵی ٢٠١٥، یان ئێمە ئەم زۆرینەی پارلەمانیە بۆ مەسەلەیەکی زۆر بچوک (لەچاو گەورەیی بەرژەوەندی و ئاسایشی نیشتیمانی) بەکاربهێنین، جیاوازی چیە؟


هونه‌رمه‌ند گارا سازكار.. هیوای دڵی منه بگه‌رێمه‌وه كوردستان\n13/12/2017 - 15:14\nله‌ساڵی 1980 تا 1985 نزیكه‌ی تێكستی 3هه‌زار گۆران كوردی (كۆن و نوێ)م ئه‌رشیف كردووه\nهونه‌رمه‌ندی كوردستان" گارا سازكار " ئێستا له وڵاتی دانیمارك ژیان به‌سه‌ر ده‌بات حه‌یامێكه له بواری هونه‌ری گۆرانی كار ده‌كات به‌مه‌به‌ستی ئاشنا بوون به ژیانی هونه‌ری و پرۆژه‌كانی داهاتووی به چه‌ند پرسیارێك به‌سه‌رمان كردۆته‌وه.\nپ /كورته‌یه‌ك له ژیانی هونه‌رى خۆت؟\nهه رله‌منداڵییه‌وه حه‌زم له گۆرانی گوتن بووه بۆیه زۆرجار ده‌چوومه دیوه خانی ده‌نگ بێژان هه‌ر ئه‌و حه‌زه‌ش وای كرلێكردم له‌ساڵی 1980 تا 1985 نزیكه‌ی تێكستی 3هه‌زار گۆران كوردی (كۆن و نوێ) ئه‌رشیف بكه‌م ، وه ئێستاش له‌كاری موزیك به‌رده‌وامم وه‌كو خوێندن و نوسسین و گوێگرتن.\nپ /گه‌ربكرێت ئاماژه له‌سه‌ر كلیپه نوێكه‌ت بده‌یت له لایه‌نی و ئاواز و تێكیت و وێنگرتن و ده‌رهێنان ؟\nگۆرانییه‌كیه به‌ناوی(به‌نگی به‌نگی) گۆرانییه‌كی كرمانجیه زۆربه‌ی لای خه‌ڵك ناسراوه من دووباره‌م كردۆته‌وه به‌شێوه‌یه‌كی نوێ ستافی ئه‌م گۆرنیه‌ش بریتین له: موزیك گارا سازكار\nتۆماركردن (براند نیو ریكۆردس – ره‌وان ریكۆ & كولز هۆڵم)\nوێنگرتن و ده‌رهێنانی (میدیا بۆینت- ده‌ناماریك)\nشوێنی وێنه گرتن كلیپه‌كه له وڵاتی دانیمارك گیراوه.\nپ /ئایا گۆرانیه‌كی دیارو ناسراوت له باشووری كوردستان هه‌یه، په‌یوه‌ندی تۆ له گۆرانی بێژانی كوردستان له چ ئاستێكدایه؟\nله‌كوردستان و ده‌ره‌وه‌ی كورستان گۆرانییه‌كانی من تا راده‌یه‌ك زۆر دیار و به‌ناوبانگن ، زۆرێك له هونه‌رمه‌ندی كوردستان ده‌ناسم به‌ڵام به‌هۆی دووری نێوانمان كه‌م یه‌كتر ده‌بینین ته‌نها له ئاهه‌گه‌كان و بۆنه‌كان یه‌كتر ده‌بیینین.\nپ /تۆ ئاستی موزیكی كوردی چۆن ده‌بینی له‌رووی ئاوازو گوتن؟\nبه‌شێوه‌یه‌كی گشتی كاری باش ده‌كرێت به‌ڵام پێویسته زیاتر گرنگی به فۆلكلۆر و تكێست و بدرێت وه به‌داخه‌وه تۆماره‌گاكان وه‌كو پێوست نیه.\nپ/ تێكستی گۆرانیه‌كانت له‌لایه‌ن كێ ئاماده ده‌كرێت؟\nزیاتر تێكستی گۆرانییه‌كانم خۆم ده‌ینوسم هه‌ره‌وه‌ها زۆرێك له گۆرانییه‌كانم له تێكستی شاعیرانی كورد به‌رێزان(جگه‌ر خوێن و تیرێژ و هێمن مهابادی) كردۆمه‌ته گۆرانی له هه‌مان كاتدا گۆرانیه‌كه‌م له‌گه‌ڵ هونه‌رمه‌ند (ئه‌یوب عه‌لی) گووتووه له تێكستی شاعیر (ئه‌دیب چه‌لكی)یه وه گۆرانییه‌كه‌م له شعری (ئه‌حمه‌د باڵایی) و گۆرانییه‌كی تریشم له شعری(هشیار رێكانی) یه.\nپ / ئایا نیازت نییه گۆرانی به‌شێوه‌زاری سۆرانی بڵیت؟\nنیاز وایه به‌م زووانه له‌گه‌ڵ هونه‌رمه‌ندێكی تر گۆرانییه‌كی سۆرانی بڵێم .\nپ /به‌شداركردنت له سه‌مفۆنیای "شنگال" له‌گه‌ل هونه‌رمه‌ند دڵشاد چۆن بوو؟\nله‌رێگه‌ی به‌رێزان مامۆستا (ئه‌دیب چه‌لكی و دڵشاد سه‌عید) ئه‌و كاره ئه‌نجامدرا.\nپ/ به‌رێزتان ئاماژه‌تان به‌وه‌دا كه سێ كۆنسێرتان له به‌رنامه‌دایه ده‌كرێت بزانیین چۆنه و له كوێ ئه‌نجام ده‌دیت .\nهه‌رسێ كۆنسێرته‌كه‌م له‌گه‌ڵ تیپی (لیدن) ئه‌نجام ده‌ده‌م له 10ی ئه‌م مانگه‌ی كۆنسێرتمان له شاری ئار هۆس له وڵاتی دانیمارك ئه‌نجامدا دوو كۆنسێرته‌كه‌ی تر تیپه‌كه‌مان دیاری ده‌كات.\nپ ئایا به‌رێزتان نیازتان نییه بگه‌رێنه‌وه كوردستان؟\nگه‌رانه‌وه بۆ كوردستان هیوای دڵی منه به‌ڵام نازانم كه‌ی ده‌گه‌رێمه‌وه.\nپ /دوا وته‌ت چییه؟\nسوپاس بۆ ئه‌و دیداره.\nهونەرمەندی ناسراوی جیهانی "ڤیل سبیکتور" له نێو زیندان كۆچی دوایى كرد\nبه ڤیدیۆ.. هونه‌رمه‌ندێك به کلیپێك باس له نه‌هامه‌تییه‌كانی ساڵی 2020 دەکات\nبه ڤیدیۆ..مەزهەر و نەورۆز كلیپێكی گۆرانی لەناو سروشتی چیاسەرکەشەکانی کوردستان بڵاودەكەنەوە\nبه‌ڤیدیۆ.. "دیار ده‌رسیم " كلیپێكی نوێی به ناوی (كورمۆ) بڵاو كرده‌وه


سبەینێ یەكەم ڕۆژی مانگی ڕەمەزان كەش و هەوا چۆن دەبێت - تۆڕی میدیایی خەڵک\nلە ئەنجامی كاریگەری لاوازی نزمە پاڵەپەستۆی دەریای ناوەراست لەسەر ناوچەكانی باكوور و باكووری ڕۆژهەڵاتی هەرێم سبەی لەكاتەكانی بەرەبەیاندا ئەگەری بارانبارینی كەم لە هەولێر و سلێمانی هەیە و پێشبینی بارانبارین و هەورە تریشقەش لە سنوری پارێزگای دهۆك.\nسبەینێ سێ شەممە 13-4-2021 یەكەم ڕۆژی مانگی ڕەمەزانی پیرۆز لە ئەنجامی كاریگەری لاوازی نزمە پاڵەپەستۆی دەریای ناوەراست لەسەر ناوچەكانی باكوور و باكووری ڕۆژهەڵاتی هەرێم لەكاتەكانی بەرەبەیاندا ئەگەری بارانبارینێكی كەم هەیە، لەناوچەكانی سنوری پارێزگای دهۆك لەناوچەشاخاوییەكاندا كاریگەری زیاتر دەبێت و ھەورە تریشقەی لەگەڵدایە.\nلەكاتەكانی نیوەرۆدا ئەگەری چالاكبوونەوەی هەورە تریشقە و تاوە باران دەبێت لە ناوچە شاخاوییەكانی سنورەكەدا ڕێژەی بارانەكە لە نێوان ١ تا ٥ ملیمەترە و ئاسمانی ناوچەكەش بەزۆری نیمچە هەور دەبێت.\nلە تەواوی ناوچەكانی دیكەی هەرێم كەش ئاسای و سەقامگیر دەبێت و ئاسمانی ناوچەكە بەزۆری ساماڵ و پەڵە هەورێكی كەمی دەبێت، پلەكانی گەرما بەتێكرای ١ پلەی سلیزی بەرزتردەبنەوە بەڕاورد بە ئەمرۆ، خێرای با ئاسای دەبێت بە ئاڕاستەی جیاجیا .\nسەرچاوە: لە كەش و هەوای هەرێمی كوردستان –ەوە وەرگیراوە